title: Mousse

text: Makea mousse valmistetaan usein vatkatuista kananmunan valkuaisista tai kermavaahdosta ja maustetaan esimerkiksi suklaalla tai hedelmillä. Mousse voidaan tarjoilla sellaisenaan jälkiruokana tai käyttää esimerkiksi täytekakun täytteenä. Suolainen mousse, eli kuohkea mureke, valmistetaan esimerkiksi lihasta, kalasta tai äyriäisistä.


title: John Jacob Astor

text: John Jacob Astor, Sr. (saksalaisittain ”Johann Jakob”; 17. heinäkuuta 1763 Walldorf, Pyhä saksalais-roomalainen keisarikunta – 29. maaliskuuta 1848 New York, New York, Yhdysvallat) oli amerikansaksalainen turkiskauppias ja sijoittaja. Häntä pidetään yhtenä Yhdysvaltojen ensimmäisistä multimiljonääreistä, ja hän oli kuolemaansa saakka maansa rikkain; hänen omaisuutensa oli ennen hänen kuolemaansa noin 20 miljoonaa dollaria, mikä on nykyrahassa 110,1 miljardia dollaria.


title: Beaivi

text: Beaivia eli Aurinkoa on pidetty saamelaisessa muinaisuskossa jumaluutena. Sitä on palveltu poronhoidon menestymiseksi ja sairastapauksissa. Sen kunniaksi syötiin myös kevättalvella uhriateria, aurinkopuuro.


title: Beaivi

text: Aurinkoa on pidetty aiemmin femininiisenä jumaluutena, mikä on luultavasti virheellinen yleistys. Sen taustalla on ollut Johannes Schefferuksen lähteinään käyttämät Nicolaus Lundius ja Samuel Rheen, joiden mukaan saamelaiset pitivät Aurinkoa ”kaikkien elävien olentojen äitinä”. Koltta- ja kuolansaamelaisten perinteessä Aurinkoa on kuitenkin kuvattu ympäri maailmaa ahkiossaan ajavana miehenä. Eteläsaamelaisten lähteissä Aurinko on sen sijaan naishahmoinen. Eteläsaamelaisten noitarummuissa Aurinko on ollut keskellä olevana rombikuviona. Muisa rummuissa Aurinko on saattanut olla myös ympyräkuviona rummun yläosassa.


title: Beaivi

text: Kaikilta saamelaisaluielta tunnetaan kertomuksia Auringon lapsista. ”Auringon pojan kosiomatka jättiläisten maailmassa” -nimisen joiun kautta tuli tunnetuksi myytti, jonka mukaan saamelaiset polveutuvat Auringon pojasta. Joiun mukaan Auringon poika kävi kosiomatkalla jättilaisten maassa ja meni naimisiin jättiläisen tyttären kanssa. Heidän poikansa eli Gállábártnit keksivät sukset ja aloittivat ihmisrodun. Auringon tytäron puolestaan ollut hyvin keskeinen kulttuuriheeros, joka on aloittanut peuranpyynnin ja poronhoidon.


title: Seppo Lehto (everstiluutnantti)

text: Seppo Juhani Lehto (s. 13. joulukuuta 1942 Viipuri) on suomalainen eversti, joka toimi muun muassa Rovaniemen Ilmatorjuntapatteriston ja Lapin ilmatorjuntarykmentin komentajana.


title: Seppo Lehto (everstiluutnantti)

text: Lehto syntyi sotilasmestari Uuno Lehdon ja Anna-Liisa Juslinin perheeseen. Hänen puolisonsa vuodesta 1967 on Paula Porkka.


title: Seppo Lehto (everstiluutnantti)

text: Lehto tuli ylioppilaaksi Helsingin klassillisesta lyseosta 1962, Kadettikoulusta hän valmistui 1966 ja Sotakorkeakoulusta 1977. Lehto toimi Salpausselän Ilmatorjuntapatteristossa opetusupseerina 1966–1967, patterinpäällikkönä 1967–1973 ja aliupseerikoulun johtajana 1973. Opetusupseeri hän oli Reserviupseerikoulussa 1967 ja Ilmatorjuntakoulussa 1973–1975, minkä jälkeen hän toimi komppanianpäällikkönä YK:n Suomen pataljoonassa 1975, opetusupseerina Taistelukoulussa 1977–1982 ja opettajana Sotakorkeakoulussa 1982–1985. Vuonna 1982 hän oli myös Mannerheim-stipendiaattina Sveitsissä. Helsingin ilmatorjuntarykmentin esikuntapäällikkö Lehto oli 1985–1986, Rovaniemen Ilmatorjuntapatteriston komentaja 1986–1988 ja Lapin ilmatorjuntarykmentin komentaja 1989–1990. Ennen eroamistaan vakinaisesta palveluksesta 1991 Lehto toimi Pääesikunnan ilmatorjuntatoimiston päällikönä 1990–1991. Vuonna 1989 hän julkaisi teoksen "Pohjois-Suomen ilmatorjunta 1939-1989". Sotilasuransa jälkeen Lehto työskenteli toimitusjohtajana 1990-luvulla.


title: Seppo Lehto (everstiluutnantti)

text: Lehto ylennettiin vänrikiksi 1963, luutnantiksi 1966, yliluutnantiksi 1969, kapteeniksi 1972, majuriksi 1978 ja everstiluutnantiksi 1986.


title: Olli Vainio

text: Olli Vainio voi tarkoittaa seuraavia henkilöitä:


title: Luettelo pelimoottoreista

text: Tämä on luettelo pelimoottoreista.


title: Pauli Peltoniemi

text: Pauli Kalevi Peltoniemi (s. 6. helmikuuta 1962 Ikaalinen) on aktiiviuransa päättänyt suomalainen kymmenottelija. Hän edusti Valkeakosken Hakaa ja hänen valmentajinaan toimivat Pentti Peltoniemi sekä Olli Käenniemi.


title: Pauli Peltoniemi

text: Kalevan kisoista Peltoniemi saavutti kymmenottelun hopeaa vuonna 1983. Lisäksi hän saavutti sisäratojen SM-kilpailuista seitsenottelun hopeaa vuonna 1984.


title: Pauli Peltoniemi

text: Virallisissa kilpailuissa Peltoniemi ei ole esiintynyt vuoden 1987 jälkeen.


title: Egyptin iskut 2017

text: Egyptin kirkkoiskut ovat 9. huhtikuuta 2017 tapahtuneita pommi-iskuja. Ne tehtiin Tantassa ja Aleksandriassa sijaitseviin koptikirkkoihin.


title: Egyptin iskut 2017

text: Tantassa sijaitsevassa koptikirkossa oli 9. huhtikuuta 2017 käynnissä palmusunnuntain messu, johon osallistui noin 2 000 ihmistä. Alttarin lähellä olevan tuolin alle sijoitettu pommi räjähti surmaten 20–30 ihmistä ja haavoittaen noin 60 ihmistä.


title: Egyptin iskut 2017

text: Myöhemmin samana päivänä Aleksandriassa sijaitsevan Pyhän Markuksen kirkon edessä tehtiin itsemurhaisku. Siinä kuoli ainakin 18 ihmistä ja 33 loukkaantui.


title: Egyptin iskut 2017

text: Terroristijärjestö Isis julistautui iskujen tekijäksi.


title: Mora (laiva)

text: Mora oli Vilhelm Valloittajan lippulaiva, kun hän vuonna 1066 purjehti Normandiasta Englantiin vaatimaan Englannin kruunua. Bayeux’n seinävaate kuvaa Englannin valloitukseen liittyviä tapahtumia ja esittää myös Mora-aluksen, joka on siten harvoja historiallisesti tunnettuja viikinkien pitkäveneitä.


title: Mora (laiva)

text: Englannin kuninkas Edvard Tunnustaja kuoli vuonna 1066 ja häneltä ei jäänyt tunnustettua vallanperijää. Edvardin lanko Harald Godwininpoika valittiin kuninkaaksi, mutta hänen asemansa kiistivät hänen veljensä Tostig Godwininpoika, Norjan kuningas Harald Ankara sekä Edvardin serkku Normandian herttua Vilhelm. Viikingit olivat 900-luvulla valloittaneet alueen mantereelta nykyisestä Ranskasta ja heitä kutsuttiin normanneiksi. Kielensä he olivat pääosin vaihtaneet ranskaksi. Tostig ja Norjan Harald Ankara ehtivät hyökätä ensin. Heitä vastaan Harald Godwininpoika joutui marssimaan armeijansa kanssa pohjoiseen Yorkiin. Vilhelm varusti niin ison laivaston, että sai noin 7000 miestä ja pari tuhatta hevosta kanaalin ylitse. Harald Godwininpojan armeijan marsittua etelään seurasi taistelu Hastingissa, jossa Harald Godwininpoika kaatui. Tämän seurauksena Vilhelm pääsi Englannin kuninkaaksi.


title: Mora (laiva)

text: Henrikin vaimo Flanderin Matilda rakennutti Moran Barfleurissa juuri Englannin sotaretkeä varten. Normannit olivat säilyttäneet viikinkien laivanrakennusperinteet. Mora oli yli 30 metriä pitkä. Soutajia oli 17 paria, mahdollisesti kaksi miestä yhdessä airossa, jolloin soutamassa olisi ollut 68 miestä. Matkustajina Kanaalin ylityksessä Vilhelmin lisäksi oli kymmenen ritaria ja jokaisella aseenkantajat sekä hevoset. Mukana oli myös kaikki varusteet. Pitkäveneissä ei ollut istuinpenkkejä ja soutajien oletetaan istuneen merimieskirstujensa päällä. Laivan perän koristeena oli kullattu veistos lapsesta, joka puhaltaa norsunluiseen trumpettiin menosuuntaan päin. Laivassa oli värikäs purje ja mastossa paavilta saatu lippu, jolla vahvistettiin sotaretkelle saatu paavin siunaus. Mora oli nopea laiva ja se joutui pudottamaan purjeensa merellä odottaessaan muuta laivastoa.


title: Android-x86

text: Android-x86 on Androidin avoimen lähdekoodin osista kehitetty x86-suoritinarkkitehtuuria tukeva työpöytäkäyttöjärjestelmä. Koska Android-x86 ei sisällä Androidin suljetun lähdekoodin osia, siitä puuttuu joitakin Android-laitteissa yleisiä toiminnallisuuksia. Suurimman osan niistä saa kuitenkin käyttöönsä asentamalla Googlen tarjoamat Androidin oletussovellukset. Android-x86 on normaalin Androidin tapaan optimoitu käytettäväksi kosketusnäytöllä, joten sen käyttö hiirellä ja näppäimistöllä voi olla hankalaa.


title: Wrecking Ball

text: Wrecking Ball voi tarkoittaa ainakin seuraavia:


title: Waki

text: Waki (myös "Waky") on maalaiskunta ja sen keskuskylä Ségoun alueen Sanin piirissä Malissa. Se sijaitsee Banijoen eteläpuolisella tasangolla 65 kilometriä Sanista etelään. Kunnassa on 8 900 ja kylässä 1 500 asukasta (vuonna 2009).


title: Waki

text: Kunta rajoittuu lännessä Sanin piirin Kavan ja Karaban, pohjoisessa Sourountounan, idässä Tominianin piirin Dioran ja etelässä Sikasson alueen Yorosson piirin Koumbian kuntiin. Seutu kuuluu Sahelin ja Sudanin siirtymävyöhykkeeseen. Asukkaat ovat etupäässä miniankoja ja fulbeja.


title: Waki

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi, fonio, pavut ja maapähkinä. Myytäväksi kasvatetaan puuvillaa. Kaupankäynti suuntautuu etupäässä Kimparanaan. Palveluihin kuuluvat alakoulut ja kaksi terveyskeskusta.


title: Nelli Matula

text: Nelli Sofia Matula (s. 18. joulukuuta 1995) on suomalainen laulaja-lauluntekijä. Hän solmi levytyssopimuksen Rähinä Recordsin kanssa keväällä 2016.


title: Nelli Matula

text: Matula suoritti ylioppilastutkinnon vuonna 2015 Kallion lukiossa. Hän on opiskellut Espoon musiikkiopistossa klassista poikkihuilua sekä pop-jazz-laulua. Vuonna 2009 hän näytteli Helsingin Kaupunginteatterin näytelmässä "Maija Poppanen" Anna Pankin roolin.


title: Nelli Matula

text: Matulan ensimmäinen single, ”Kato vaan”, julkaistiin heinäkuussa 2016. Toinen single, ”Lemmikki”, saman vuoden lokakuussa. Maaliskuussa 2017 Matula julkaisi kolmannen singlensä, ”Mun kaa kahden”. Vuonna 2017 hän on laulanut myös Robinin ”Hula Hula” -kappaleella sekä kesäkumikappaleella ”Tyynysotaa”.


title: Nelli Matula

text: Syksyllä 2017 Matula oli yksi MTV3-kanavan "Tähdet, tähdet" -televisiosarjan neljännen tuotantokauden kilpailijoista. Hän putosi kilpailusta kuudennessa jaksossa.


title: Ornithoscelida

text: Ornithoscelida on dinosaurusten ryhmä, joka sisältää linnunlantioiset ja teropodit. Nimen keksi alun perin Thomas Henry Huxley vuonna 1867 viitatakseen tietyntyyppisiin dinosauruksiin joilla on välipiirteitä lintujen ja primitiivisimpien matelijoiden välillä. Termi jätettiin pian pois käytöstä vallitsevan luokittelujärjestelmän takia, joka jakaa dinosaurukset kahteen pääryhmään: Saurischia ja Ornithischia.


title: Ornithoscelida

text: Vuonna 2017 eräässä Matthew Baronin, David Normanin ja Paul Barrettin "Nature"-lehdessä julkaistussa tutkimuksessa esitettiin että teropodit olivat läheisempää sukua linnunlantioisille kuin sauropodomorfeille, joiden kanssa ne perinteisen näkemyksen mukaan muodostavat Saurischian. Baron kollegoineen käyttivät tilaisuutta muodostaakseen virallisen määritelmän Huxleyn vanhalle termille.


title: Ornithoscelida

text: Kladogrammi alla näyttää Matthew Baronin kollegoineen kehittämän luokittelun dinosauruksista ja Ornithoscelidan aseman:


title: Suho

text: Suho (oik. Kim Jun-myeon, hangul: 김준면, s. 22. toukokuuta 1991, Soul, Korean tasavalta), on eteläkorealainen laulaja ja näyttelijä. Hän on eteläkorealais-kiinalaisen poikabändin Exon johtaja ja vanhin jäsen, minkä lisäksi hän on näytellyt muun muassa eteläkorealaisissa draamasarjoissa.


title: Suho

text: Kim syntyi Soulissa, Korean tasavallassa 22. toukokuuta vuonna 1991. Ollessaan 16-vuotias hän hakeutui harjoittelijaksi tuotantoyhtiö SM Entertainmentiin ja debytoi K-pop-yhtye Exon jäsenenä kuusi vuotta myöhemmin.


title: Suho

text: Kim julkistettiin Exon kymmenentenä jäsenenä virallisesti 15. helmikuuta 2012, ja yhtye debytoi saman vuoden huhtikuussa. Hän kuuluu yhtyeen koreankieliseen puolikkaaseen (Exo-K), ja hänen koreankielinen artistinimensä Suho tarkoittaa "suojelijaa". Hänen roolinsa yhtyeessä on johtaja.


title: Suho

text: Tammikuussa 2015 Kim esiintyi SM Entertainmentin musikaalissa "School OZ" yhdessä levy-yhtiön jäsenten Changminin, Keyn, Lunan, Xiuminin ja Seulgin kanssa. Lokakuussa 2015 Kim teki elokuvadebyyttinsä esittämällä yhtä päärooleista indie-elokuvassa "One Way Trip".


title: Suho

text: Kim on lisäksi näytellyt nettidraamassa "How Are You Bread", joka julkaistiin vuonna 2017. Samana vuonna Kim näytteli pääroolia MBC:n draama-spesiaalissa "The Universe's Star", joka kuului draamatrilogiaan "Three Color Fantasy". Kim on tehnyt myös ääniroolin koreankieliseen versioon elokuvasta "Joulupukkia pelastamassa".


title: Suho

text: Helmikuussa 2014 Kimistä tuli SBS:n viikoittaisen "Inkigayo"-musiikkiohjelman vakituinen juontaja yhdessä Exon toisen jäsenen, Baekhyunin, ZE:A:n jäsenen Kwangheen ja näyttelijä Lee Yubin kanssa. Kim ja Baekhyun kuitenkin lopettivat juontamisen Inkigayossa marraskuussa 2014 keskittyäkseen Exon toisen studioalbumin julkaisuun.


title: Suho

text: Huhtikuussa 2015 Kim osallistui yhdessä Infiniten Sunggyun, CNBLUE:n Jonghyunin, Super Juniorin Kyuhyunin ja SHINeen Minhon kanssa KBS:n varietee-ohjelmaan "Fluttering India".


title: Suho

text: Heinäkuussa 2016 Kim ja Exon toinen jäsen Chen julkaisivat soundtrack-kappaleen "Beautiful Accident" samannimiseen kiinalaiseen elokuvaan. Hän esittää myös draamasarjan "Starlight" tunnuskappaleen.


title: Angekok

text: Angekok (, ) on inuittien keskuudessa käytettävä nimitys poppamiehestä. Myös Alaskan alkuperäisasukkaiden keskuudessa on esiintynyt samanlaisia poppamiehiä.


title: Angekok

text: Inuittien keskuudessa angekokiksi voivat tulla miehet ja naiset. Angekok opettaa usein taitonsa omalle lapselleen.


title: Se (vuoden 2017 elokuva)

text: Se () on vuonna 2017 ensi-iltansa saanut yhdysvaltalainen kauhuelokuva, joka perustuu Stephen Kingin tunnettuun samannimiseen romaaniin. Elokuvan ohjauksesta vastaa "Mama"-elokuvastaan tunnettu Andrés Muschietti ja sen yksi pääosaesittäjistä on ruotsalaissyntyinen Bill Skarsgård, joka esittää elokuvan nimihahmoa ja antagonistia Pennywise-klovnia. Elokuva sai ensi-iltansa 8. syyskuuta 2017. Elokuvan jatko-osa "Se: Toinen luku" saa ensi iltansa 6. syyskuuta 2019.


title: Se (vuoden 2017 elokuva)

text: Elokuva alkaa vuodesta 1988, kun Bill Denbrough tekee seitsemän vuotiaalle pikkuveljelleen Georgielle paperiveneen. Georgie vie paperiveneen ulos sateeseen kokeillakseen sen kelluvuutta. Hän ei ehdi saamaan venettä kiinni ja se valuu sadevesiviemäriin. Yrittäessään saada venettä takaisin hän tutustuu klovniin nimeltä Pennywise. Pennywise ystävystyy Georgien kanssa ja antaa lopulta hänelle paperiveneen. Georgien kurottautuessa ottamaan sen Pennywise puraisee hänen kätensä poikki ja vetää tämän sadevesiviemäriin.


title: Se (vuoden 2017 elokuva)

text: Siirrytään vuosi eteenpäin, kun Bill ja hänen ystävänsä Richie Tozier, Eddie Kaspbrak ja Stanley Uris pääsevät viimeisenä koulupäivänään Derryn alakoulusta pois viettämään kesälomaa. He kuitenkin törmäävät kiusaaja Henry Bowersin johtamaan jengiin, jotka lupaavat tehdä heidän kesästään helvettiä. Beverly törmää taasen Ben Hanscomiin, joka on uusi koulussa ja kuuntelee New Kids on the Blockia. Beverly huomaa Benin vuosikirjan olevan tyhjä nimikirjoituksista, joten hän kirjoittaa siihen omansa.


title: Se (vuoden 2017 elokuva)

text: Sillä aikaa kotikouluun pakotettu ja maalla asuva Mike Hanlon näkee hallusinaation vanhempiensa kuolemasta viedessään lampaanlihaa lihakauppaan. Veljensä kuolemasta traumatisoitunut Bill yrittää uskotella isälleen, että Georgie olisi viemäreiden avulla joutunut paikkaan nimeltä Aavikko. Tehdessään tutkimusta Derryn historiasta Benkin näkee hallusinaation päättömästä pojasta. Stanley kohtaa pahimman pelkonsa, joka tulee erään maalauksen muodossa.


title: Se (vuoden 2017 elokuva)

text: Myöhemmin Henry ja hänen jenginsä löytävät Benin ja kiduttavat tätä. Ben kuitenkin pakenee metsään ja juoksee sieltä pitkin puroa, jonka varrelta hän löytää Billin ja hänen kaverinsa. Yksi Henryn jengiläisistä Patrick Hockstetter eksyy viemäriin ja joutuu Sen tappamaksi. Kaverukset yrittävät parantaa Benin haavan, mutta eivät saa ostettua siihen tarvikkeita. He kohtaavat Beverlyn. Eddien palatessa kotiin hänen kimppuunsa hyökkää Neibolt Streetin autiotalon kohdalla sairastunut spitaalinen, jonka jälkeen hän kohtaa Pennywisen. Beverly taas kuulee Derryssä kadonneiden lasten huutoja kylpyhuoneen lavuaarista. Hänen aiemmin leikatut hiuksensa sitovat hänet lavuaariin kiinni, joka peittää hänet yltä päältä vereen. Hänen isänsä ei taas näe verta, joten hän luulee Beverlyn seonneen. Bill kohtaa Georgien kellarissa, jossa Pennywise yrittää tappaa hänet.


title: Se (vuoden 2017 elokuva)

text: Mike joutuu Henryn jengin kohteeksi, mutta Luusereiden Kerho löytää heidät ja ryhtyvät kivisotaan kiusaajien kanssa. He sitten ystävystyvät Mikeen. Muutaman viikon päästä, Kerho hoksaa tulleensa Sen riivaamaksi. Se herää joka 27 vuosi syödäkseen lapsia. Se ilmenee uhrien pelkojen muodossa ja se voi toteuttaa kenen tahansa pahimmat painajaiset. Pelko tekee lapsista helpompia saaliita ja toimii mausteena Sille. Billin autotallissa he selvittävät Sen käyttävän Derryn viemäriverkostoja pysyäkseen piilossa. Se hyökkää heidän kimppuunsa, mutta he onnistuvat välttämään sen. Luusereiden Kerho päättää kohdata Sen Neibolt Streetin talossa olettaen Sen piileskelevän siellä. Se käyttää muuntautumiskykyjään erottaakseen ystävykset yksi kerrallaan. Eddie murtaa kätensä ja Se miltei syö hänet, mutta Beverly työntää rautakangen Sen kallosta läpi. Se haavoittaa Beniä, jonka jälkeen Se pakenee talon kellarissa olevan vanhan kaivon kautta viemäreihin. Eddie kotiutetaan hänen murtuneen kätensä takia. Koko Kerho erkaantuu Billin epäilysten takia ja hajaantuu omille poluilleen.


title: Se (vuoden 2017 elokuva)

text: Eräänä syksyisenä päivänä, Se ilmestyy ja vie Beverlyn mukanaan. Bill organisoi pelastusoperaation ja he palaavat Neiboltiin. Samaan aikaan, Se houkuttelee Henryn tappamaan isänsä veitsellä, jonka Henry menetti jahtaessaan Beniä. Hän tekeekin niin televisio-ohjelman yllytyksen vuoksi ja muuttuu psykopaatiksi. Ystävykset laskeutuvat vanhan kaivoon viemäreihin pääsemiseksi, mutta Miken kimppuun hyökkää Henry. Mike onnistuu tappamaan Henryn työntämällä hänet kuiluun, jonne hän putoaa. Stan haavoittuu, kun maalauksesta tuttu nainen yrittää syödä hänen naamaansa. Bill taas eksyy seuraamaan Georgieta paikkaan, mihin monet lapset ovat todennäköisesti kadonneet. Loput ystävyksistä saapuvat samaan paikkaan, jossa he löytävät katatonisessa tilassa olevan Beverlyn. Ben saa hänet havahtumaan suutelemalla häntä, jonka jälkeen he tapaavat Billin.


title: Se (vuoden 2017 elokuva)

text: Bill kohtaa kädettömän Georgien, joka pyytää päästä kotiin. Bill hoksaa Georgien olevan pelkkä harhautus, ja hän ampuu Miken pulttipistoolilla Georgien. Tämä muuttuu Pennywiseksi, joka hyökkää ystävysten kimppuun. He epäonnistuvat puolustamaan itseään, ja Bill joutuu Pennywisen kaappaamaksi. Richie uskottelee Billin olevan syypää kaikkeen, mutta hän käyttää tätä tilaisuutena lyödä Pennywisea päähän pesäpallomailalla. Kerho pelottomana hyökkää Sen kimppuun ja he onnistuvat näin päihittämään Sen. Pennywise voimattomana pakenee pimeään kuiluun, nälkäisenä ja nöyryytettynä. Bill löytää Georgien sadetakin ja hyväksyy tämän kohtalon itkien muiden lohduttamana.


title: Se (vuoden 2017 elokuva)

text: Luusereiden Kerho vannoo, että jos Se tulisi takaisin 27 vuoden päästä, he palaisivat takaisin ja tuhoasivat Sen ikuisesti. He pitävät toisiaan kädestä kiinni piirissä, jonka jälkeen yksi kerrallaan ystävykset lähtevät kotiin.


title: Se (vuoden 2017 elokuva)

text: Suomessa "Se" oli ensi-iltaviikonloppunaan viikonlopun katsotuin elokuva. Alle 16-vuotiailta kielletty elokuva keräsi viikonlopun aikana 38 370 katsojaa 67 salissa ja teki vuoden seitsemänneksi parhaan avaustuloksen.


title: Se (vuoden 2017 elokuva)

text: Elokuva-arvosteluja keräävän Rotten Tomatoes -sivuston mukaan 86 % kriitikoista on antanut elokuvalle positiivisen arvosanan keskiarvolla 7,2/10. Keräys perustuu 213 arviointiin. Metacriticissä elokuvalla on 70 pistettä 100:sta.


title: Huopanahkajäkälä

text: Huopanahkajälälä ("Peltigera canina") on nahkajäkälien sukuun kuuluva jäkälä. Sen yläpinta on vaaleanharmaa ja huopakarvainen. Alapinta on reunoilta valkoinen, mutta keskemmältä tummempi. Liuskat ovat 1–3 senttimetriä leveitä ja niiden reunat ovat alaspäin kääntyneitä. Se voi muodostaa jopa neliömetrien kokoisia toisiinsa sulautuvia kasvustoja. Se on yleinen koko Suomessa sammalten joukossa, kallioilla, kivillä, kuivilla niityillä ja kedoilla.


title: Huopanahkajäkälä

text: Huopanahkajäkälä muistuttaa ruskonahkajäkälää ja karstanahkajäkälää. Huopanahkajäkälän erottaa ruskonahkajäkälästä pehmeästä sekovarresta, jonka voi taittaa kuivana. Karstanahkajäkälästä sen erottaa huopakarvojen avulla.


title: Abarbarea

text: Abarbarea tarkoittaa Kreikkalaisessa ja Roomalaisessa mytologiassa kahta eri myyttistä hahmoa, nymfitiä.


title: Abarbarea

text: Najadi jumala. Abarbarea on nymfi Iliadissa (VI:22). Hän ja Troijan kuninkaan poika Boukolion saivat kaksoset, jotka aikanaan kaatuivat Troijan sodassa - he olivat nimeltään Aisepos ja Paidasos.


title: Abarbarea

text: Abarbarea, Callirrhoe ja Drosera ovat kolme Tyrosilaisten esi-isää ja Najadi-jumala.


title: Abensberg

text: Abensberg on Saksan kaupunki Baijerin osavaltion Ala-Baijerin hallintopiirissä Kelheimin piirikunnassa. Kaupungissa on arviolta 13 540 asukasta (vuonna 2015) ja sen pinta-ala on 60,29 neliökilometriä.


title: Acadinus

text: Acadinus () tarkoittaa kreikkalaisessa mytologiassa lähdettä, jonka Diodoros Sisilialaisen kirjoissa sanotaan omaavan maagisia voimia.


title: Acadinus

text: Acadinus pystyy erottelemaan totuuden ja valheen. Valaehtoinen sopimus kaiverrettiin puupalaselle, joka heitettiin lähteeseen. Jos se kellui, vala päti, jos se upposi, vala oli väärä ja sen omi Haades.


title: Acrasia

text: Acrasia on fiktiivinen hahmo Edmund Spenserin ""The Faerie Queene"" eepoksessa vuodelta 1590.


title: Acrasia

text: Acrasia muuttaa kaikki rakastajansa hirviöiksi, mutta kohtuuden ja itsehillinnän personifikaatio nimeltään Guyon vangitsee hänet verkkoonsa, sitoo hänet ja polttaa hänen tyyssijansa.


title: Adamastor

text: Adamastor on kuvitteellinen hahmo Portugalilaisen runoilijan Luís de Camõesin "Os Lusíadas" nimisestä eepoksesta. Eepoksen ensimmäinen julkaisu tapahtui vuonna 1572.


title: Nurmikaunokki

text: Nurmikaunokki ("Centaurea phrygia") on monivuotinen mykerökukkainen kasvilaji. Se on yksi Suomen neljästä kaunokkilajista ja jaetaan kahteen alalajiin: idännurmikaunokki ("Centaurea phrygia" subsp. "phrygia") ja lännennurmikaunokki ("Centaurea phrygia" subsp. "pseudophrygia").


title: Nurmikaunokki

text: Nurmikaunokki kasvaa noin 30–80 cm korkeaksi ja sen varsi on kasvutavaltaan pysty. Nurmikaunokin lehdet ovat suikeita ja hammaslaitaisia sekä lehtiasennoltaan kierteisesti. Nurmikaunokin kukinnot ovat isohkoja violetinpunaisia mykeröitä ja ne sijaitsevat varsien kärjissä tyypillisesti yksittäin. Nurmikaunokki kukkii heinä-elokuussa ja kasvaa erilaisilla kuivahkoilla sekä avoimilla paikoilla, kuten niityillä, pientareilla, ahoilla ja valoisissa metsissä.


title: Nurmikaunokki

text: Nurmikaunokki on Suomessa melko yleinen Etelä- sekä Itä-Suomessa ja selvästi harvinaisempi länsirannikolla, Pohjanmaalla ja Lapissa. Nurmikaunokki on Suomessa muinaistulokas ja levinnyt Suomeen todennäköisesti idästä maatalouskulttuurin mukana.


title: Nurmikaunokki

text: Nurmikaunokki muistuttaa kahta muuta Suomessa luonnonvaraisena tavattavaa violettikukkaista kaunokkilajia, ahdekaunokkia ("Centaurea jacea") ja ketokaunokkia ("Centaurea scabiosa"), mutta on erotettavissa niistä mykeröiden kehtosuomujen ulkonäön perusteella. Lajien levinneisyysalueet painottuvat myös hieman eri puolille Suomea; nurmikaunokki on yleisin Suomen kaakkoisosissa, ahdekaunokki etelärannikolla sekä Ahvenanmaalla ja ketokaunokki Salpausselkien alueella. Ketokaunokki on näistä kolmesta koko Suomen mittakaavassa selvästi harvinaisin ja eroaa myös yleensä lehtien liuskoittuneisuudessa.


title: Nurmikaunokki

text: Nurmikaunokkia käytetään myös jonkin verran koristekasvina ja sen siemeniä on saatavana erilaisissa niittykukkien siemenseoksissa.


title: Agastya

text: Agastya on intialaisen mytologian hahmo, joka eli Intian niemimaan eteläosassa noin 3000 vuotta eaa. Hänen kerrotaan olleen pienikasvuinen intialainen patriarkka, joka tyhjensi valtameren, kun se halveksivasti roiskutti vettä hänen kasvoilleen. Hän oli tuolloin kävelyllä Vishnu-jumalan kanssa ja joi meren kuivaksi yhdellä kulauksella.


title: Karva (kasvitiede)

text: Kasvien karvat ovat epidermistä ulkopuolelle tulevia rakenteita, ja ne voivat koostua yhdestä tai useammasta solusta. Karvat voivat olla yksinkertaisempia trikoomia eli solukarvoja tai monimutkaisempia emergenssejä eli solukkokarvoja. Kasveilla voi olla erilaisia karvoja eri osissa kasvia ja samassa kasviyksilössä voi olla useantyyppisiä karvoja. Karvat voivat olla pehmeitä ja taipuisia tai kovia ja piikkimäisiä, jolloin niitä voidaan kutsua piikeiksi. Jos kasvinosan pinnalla on runsaasti erilaisia karvoja, voivat karvat saada vihreän kasvinosan näyttämään harmahtavan- tai ruskehtavanväriseltä. Heinäkasvien (Poaceae) helpeessä olevaa karvaa kutsutaan vihneeksi ja kaleessa olevaa karvaa odaksi. Karvatonta kasvinosaa kutsutaan yleensä kaljuksi kasvinosaksi.


title: Karva (kasvitiede)

text:
Trikoomat eli solukarvat ovat yksi- tai monisoluisia karvoja, jotka koostuvat pelkästään epidermin soluista. Lisäksi trikoomat voivat olla aineita erittäviä tai erittämättömiä karvoja. Trikoomia voidaan jaotella eri tyyppeihin seuraavasti:
Emergenssit eli solukkokarvat ovat aina monisoluisia karvoja, jotka koostuvat epidermisolujen lisäksi myös jonkin toisenkin solukon soluista. Kovia emergenssejä ovat esimerkiksi ruusujen ("Rosa") piikit ja pehmeämpiä emergenssejä esimerkiksi nokkosten ("Urtica") poltinkarvat.


title: Blue (Simply Redin albumi)

text: Blue on Simply Redin kuudes studioalbumi, joka julkaistiin toukokuussa 1998. Albumi sisältää viisi coverversiota, Neil Youngin kappale “Mellow My Mind”, kaksi versiota kappaleesta “The Air That I Breathe”, Gregory Isaacsin kappale “Night Nurse”, ja “Ghetto Girl” kirjoittanut Dennis Brown.


title: Blue (Simply Redin albumi)

text: Kaikki kappaleet on säveltänyt ja sanoittanut Mick Hucknall, ellei toisin mainita.


title: Arttu Tolonen

text: Arttu Tolonen (s.1971) on suomalainen muusikko, säveltäjä, sanoittaja, tuottaja, toimittaja ja kulttuuritoimija. Hänen soittimiaan ovat kitara, syntetisaattorit ja koneet, basso, banjo, mandoliini, huuliharppu ja lap steel.


title: Arttu Tolonen

text: Hän on soittanut yhtyeissä Giant Robot, Riitaoja, Black Audio, Them Bird Things, Halme Prospekt, Fat Beat Sound System ja Hannu Salama & Vapaat Radikaalit. Lisäksi hän on soittanut ja/tai säveltänyt musiikkia Palefacen, Asan, Black Magic Sixin ja monien muiden levyillä. Arttu Tolonen oli mukana tekemässä Giant Robotin Emma-palkinnon voittanut Domesticity-albumia ja osa tekijäporukkaa, joka voitti Teosto-palkinnon Asan Loppuasukas-levystä.


title: Arttu Tolonen

text: Arttu Tolonen on toiminut promoottorina Helsingissä ja järjestänyt lukuisia klubi- ja galleriakeikkoja sekä ollut mukana luomassa ja buukkaamassa vuosina 2012 ja 2013 järjestettyä Kuudes Aisti -festivaalia. Nykyään hän on osa Flow Festival -tapahtuman ohjelmaryhmää.


title: Arttu Tolonen

text: Toimittajana Arttu Tolonen on kirjoittanut pitkään mm. Suomen suurimpaan rock-lehteen Soundiin, jossa hänellä on kolumni. Hän oli mukana tekemässä suomalaista musiikkimediakenttää ravistellutta Nuorgam-verkkomediaa.


title: Zadig

text: Zadig (, ) on ranskalaisen kirjailijan Voltairen filosofisen romaani, joka julkaistiin vuonna 1747.


title: Zadig

text: Kirjan päähenkilö Zadig on älykäs ja sivistynyt, terävänäköinen, kunnollinen, järkevä ja jopa hiukan uskonnollinen babylonialainen. Hän epäonnistuu täydellisesti yrityksessään parantaa maailmaa, jossa - niin kuin hän lopulta oivaltaa - itsekkyys, tyhmyys ja kangistunut kaavamaisuus vallitsevat.


Jääkiekon naisten maailmanmestaruuskilpailut 2003 oli tarkoitus järjestää Kiinan Pekingissä 4–9. huhtikuuta 2003, mutta se peruttiin SARS-epidemina takia.


title: Jääkiekon naisten maailmanmestaruuskilpailut 2003

text: Venäjän, Saksan, Ruotsin ja Sveitsin maajoukkueet olivat jo Kiinassa, kun Yhdysvaltojen ja Suomen miehistö odottivat maissaan IIHF:n päätöstä turnauksen perumisesta. Kanadan maajoukkue ei olisi edes päässyt matkustamaan turnauspaikalle heidän viranomaisten kieltäessä matkustamisen epidemiamaihin.


text: Pelkästään pääsarjan turnaus peruttiin, alempien divisioonien kilpailut järjestettiin normaalisti.


text: 1. divisioona


text: 2. divisioona


text: 3. divisioona


title: Jagannath

text: Jagannath, joskus myös Jagannatha () on hindulaisessa ja buddhalaisessa uskonnossa esiintyvä Vishnu-jumala. Hänen kunniaksi järjestetään vuosittainen "Ratha Jatra" -festivaali.


title: Jagannath

text: Jagannathilla on veli Balarama ja sisko Subhadra.


title: Isolde Kaunis

text: Isolde Kaunis (Isault) oli tarujen mukaan Irlannin kuninkaan Aguisancen tytär, joka oli naimisissa Cornwallin kuningas Markin kanssa. Säveltäjä Richard Wagner laati 1800-luvulla Isolden tarinasta oopperan Tristan ja Isolde. Se perustuu Britannian Tuomaaksi nimitetyn englantilaisen kirjailijan kertomukseen. Taru sisältyy myös kuningas Arthurin tarinoihin.


title: Ismenias (muusikko)

text: Ismenias (, 300-luku eaa.) oli antiikin kreikkalainen muusikko, joka oli kotoisin Thebasta.


title: Ismenias (muusikko)

text: Plutarkhos kertoo, että Ismenias joutui skyyttien vangiksi ja pakotettiin konsertoimaan heille. Kun esitys oli ohi, virkkoi skyyttien hallitsija vakavasti, että hänestä Ismeniaan musiikki oli lähes yhtä kaunista kuin aasien kiljunta.


title: Iodame

text: Iodame oli kreikkalaisessa mytologiassa Itonusin tytär ja Amfiktyonin tyttärentytär. Iodame toimi Athene-temppelissä papittarena, kunnes Medusa muutti hänet kiveksi.


title: Iodame

text: "Etymologicum Magnum" sisältää vaihtoehtoisen tarinan Athenasta ja Iodamesta, jonka mukaan he ovat Itonusin tyttäret.


title: Boost

text: Boost on ohjelmakirjasto algoritmeja, jotka ovat toteutettu C++ ohjelmointikielellä. Kirjastossa on algoritmitoteutuksia muun muassa lineaarialgebraan, monisäikeistykseen ja säännöllisiin lausekkeisiin.


title: Boost

text: Boost-kirjastoa on käytetty esimerkkitoteutuksena C++11 standardikirjaston "Technical Report 1" versiossa.


title: Boost

text: Kirjaston toteutusta tiedostojärjestelmätuelle on ehdotettu C++17 standardiin (ISO/IEC TS 18822:2015).


title: Boost

text: Kirjasto käyttää "Boost Software License" nimellä tunnettua avoimen lähdekoodin lisenssiä.


title: Cassianus Imolalainen

text: Imolan Cassiolanus on opettajien suojeluspyhimys. Hänet paljastettiin kristityksi jonkin antiikin aikaisen vainon aikana, ja viranomaiset antoivat hänet kahdensadan pojan käsiin. Pojat eivät juurikaan pitäneet hänestä, sillä hän oli ollut heidän opettajansa, kertoo hänen elämäkertansa. He pistivät hänet kuoliaaksi kirjoituspiirtimillään, stiluksilla.


title: Ilvola

text: Ilvola on suomalaisten eläinsatujen tapahtumapaikka. Ilvola kuvataan suomalaiseksi metsämaisemaksi, joka oli olemassa maailman alkuaikana. Eriytyminen ei ole vielä lopussa: koti- ja villieläinten samoin kuin ihmisen ja eläimen suhteet ovat keskeneräisiä. Eläinsatuperinne pohjautuu kansainvälisten motiivien lainautumiseen, esikuvina mm. Aisopoksen faabelit ja intialainen Pantsatantra. Hahmot ovat kuitenkin suomalaiselle miljöölle tyypillisiä. Viekas Kettu Repolainen pettää tyhmää karhua, ilkeä susi epäonnistuu pyrkimyksissään, viisas kissa johtaa härän, hevosen, kukon ja sian teurastusta pakoon. Eläimiin personifioidaan inhimillisesti katsoen hyviä ja huonoja ominaisuuksia; samalla ne heijastavat asenteita eri eläimiin. Kansanhuumorin kannalta eläinsadut tarjoavat kiintoisaa aineistoa: kerrontatilanteessa komiikan osuus on luultavasti ollut huomattava.


title: Hr. Ms. Jacob van Heemskerck (1906)

text: Hr. Ms. Jacob van Heemskerck oli Alankomaiden kuninkaallisen laivaston rannikkopanssarilaiva.


title: Hr. Ms. Jacob van Heemskerck (1906)

text: Alus tilattiin Amsterdamin telakalta ja sen köli laskettiin vuonna 1905. Alus laskettiin vesille 22. syyskuuta 1906 ja se otettiin palvelukseen 22. huhtikuuta 1908.


title: Hr. Ms. Jacob van Heemskerck (1906)

text: Alus oli 98 metriä pitkä. Aluksen leveys oli 15,19 ja syväys 5,69 metriä. Sen uppouma oli 4 920 tonnia. Aluksella oli kaksiakselinen höyrykone, joka tuotti 6 400 ihp:tä. Aluksen maksiminopeus oli 16,5 solmua. Aluksen varastoissa oli 680 tonnia hiiltä.


title: Hr. Ms. Jacob van Heemskerck (1906)

text: Aluksen suojana oli panssarivyö, jonka paksuus oli viisitoista senttimetriä. Barbettien ja tykkitornien suojana oli kahdeksan senttimetrin panssarointi. Sen pääaseina oli kaksi 24 senttimetrin tykkiä, joiden lisänä aluksella oli kuusi viidentoista ja kuusi 7,5 senttimetrin tykkiä. Aseistuksen täydensivät neljä yhden naulan tykkiä ja kaksi 45 senttimetrin torpedoputkea. Aluksen miehistöön kuului 340 henkeä.


title: Hr. Ms. Jacob van Heemskerck (1906)

text: Alus lähti vuonna 1908 yhdessä "Hr. Ms. Frieslandin" ja "Hr. Ms. Gelderlandin" kanssa partiomatkalle Venezuelan rannikolle toisen Castron kriisin aikana.


title: Hr. Ms. Jacob van Heemskerck (1906)

text: Alus lähti 16. toukokuuta 1910 IJmuidenista Sheernessiin. Se kuljetti prinssi Henryn Edward VII:n hautajaisiin, jotka pidettiin 20. toukokuuta. Loppumatkan viisi Britannian kuninkaallisen laivaston torpedovenehävittäjää saattoi alusta. Myöhemmin samana vuonna Belgian hallitsijapari teki valtiovierailun, jonka aikana he tutustuivat alukseen. Satamassa olleet sotalaivat ampuivat kunnialaukaukset. 24. heinäkuuta alus lähti Den Helderistä Yrjö V:n kruunajaisiin, jonka aikana se osallistui laivastokatselmukseen Spitheadissä 27. heinäkuuta.


title: Hr. Ms. Jacob van Heemskerck (1906)

text: Alus lähti 17. toukokuuta 1917 "Zorg en Vlijtin" kanssa noutamaan "Mercuriuksen" ja "Jacoban" miehistöt. Saksan laivasto oli vallannut alukset ja ne upotettiin myöhemmin.


title: Hr. Ms. Jacob van Heemskerck (1906)

text: Aluksen aktiiviuran päätyttyä se muutettiin liikkumattomaksi rannikkopatteriksi nimellä "Batterijschip IJmuiden". Se otettiin palvelukseen uudessa tehtävässä 19. huhtikuuta 1939. Alus oli sijoitettuna IJmuideniin. Saksalaisten hyökättyä Alankomaihin 14. toukokuuta 1940 aluksen miehistö upotti sen estääkseen aluksen joutumisen saksalaisille.


title: Hr. Ms. Jacob van Heemskerck (1906)

text: Saksalaiset nostivat aluksen 16. heinäkuuta ja se hinattiin Amsterdamiin 24. heinäkuuta. Alus hinattiin edelleen Kieliin maaliskuussa 1941. Se modernisoitiin Howaldtswerkellä kelluvaksi ilmatorjuntapatteriksi nimellä "Undine". Sodan päätyttyä alus löytyi Wilhelmshafenista ja se palautettiin Alankomaille.


title: Hr. Ms. Jacob van Heemskerck (1906)

text: Amsterdamin telakka muutti aluksen majoitusalukseksi, missä tehtävässä se otettiin palvelukseen 23. helmikuuta 1948 nimellä "Neptunus". Alus poistettiin palveluksesta 13. syyskuuta 1974 ja se romutettiin 4. lokakuuta.


title: Rosstat

text: Rosstat on Venäjän tilastoviranomainen. Se oli ollut noin vuodesta 2012 itsenäinen toimija, kunnes se vuonna 2017 siirrettiin talousministeriön alaisuuteen.


title: Rosstat

text: Rosstatin vuonna 2012 tapahtunutta itsenäistymistä ajoi muun muassa OECD, jotta julkaistu tieto olisi luotettavampaa. Siirtymistä talousministeriön alaisuuteen puolestaan edelsi talousministeri Maksim Oreškinin hermostuminen tilanteessa, jossa Rosstat julkisti tietoja, ettei Venäjän alkuvuosi 2017 ollut sellaista talouskasvun aikaa, millaiseksi se on maassa haluttu tulkita. Rosstatin mukaan teollisuustuotannon arvo laski ja ihmisten raalitulot pienenivät.


title: Hr. Ms. Marten Harpertszoon Tromp (1904)

text: Hr. Ms. Marten Harpertszoon Tromp oli Alankomaiden kuninkaallisen laivaston rannikkopanssarilaiva.


text: Alus tilattiin Amsterdamin telakalta ja sen köli laskettiin vuonna 1903. Alus laskettiin vesille 15. kesäkuuta 1904 ja se otettiin palvelukseen 5. huhtikuuta 1906.


text: Alus oli 100,78 metriä pitkä. Aluksen leveys oli 15,19 ja syväys 5,69 metriä. Sen uppouma oli 5 210 tonnia. Aluksella oli kaksiakselinen höyrykone, joka tuotti 6 400 ihp:tä. Aluksen maksiminopeus oli 16,5 solmua. Aluksen varastoissa oli hiiltä 722 tonnia.


text: Aluksen suojana oli panssarivyö, jonka paksuus oli viisitoista senttimetriä. Barbettien ja tykkitornien suojana oli kahdeksan senttimetrin panssarointi. Sen pääaseina oli kaksi 24 senttimetrin tykkiä, joiden lisänä aluksella oli neljä viidentoista ja kahdeksan 7,5 senttimetrin tykkiä. Aseistuksen täydensi neljä yhden naulan tykkiä ja kolme 45 senttimetrin torpedoputkea. Aluksen miehistöön kuului 340 henkeä.


text: Alus teki 25. kesäkuuta 1906 laivastovierailun Norjaan, jossa kuningas Haakon VII tarkasti aluksen. Se lähti 10. elokuuta 1909 Bataviasta "Hr. Ms. Koningin Regentesin" ja "Hr. Ms. De Ruyterin" kanssa esittelemään Alankomaiden lippua Kiinassa, Hong Kongissa, Japanissa ja Filippiineillä.


text: Alus lähti 2. maaliskuuta 1920 "Hr. Ms. Hertog Hendrikin" kanssa Den Helderistä neljän kuukauden purjehdukselle Aasiaan. Matkalla alukset vierailivat Singaporessa, Saigonissa, Hong Kongissa, Shanghaissa, Kobessa ja Manilassa.


text: Alankomaalainen rahtialus "SS Rijperkerk" paloi 17. marraskuuta 1923 Bastiassa. "Tromp" upotti palavan aluksen.


text: Alus lähti 21. kesäkuuta 1926 "Hr. Ms. Jacob van Heemskerckin", torpedoveneiden "Z7" ja "Z8" sekä sukellusveneiden "O9" ja "O11" kanssa Den Helderistä Itämeren purjehdukselle. Matkalla osasto vieraili Kielissä, Göteborgissa ja Trondheimissa ennen paluutaan Den Helderiin 30. heinäkuuta.


text: Alus poistettiin vuonna 1927 alusluettelosta ja se romutettiin 1932.


title: Matula

text: Matula voi tarkoittaa seuraavia:


title: Tana (yritys)

text: Tana Oy on suomalainen kiinteän jätteen käsittelyratkaisuihin erikoistunut ympäristöteknologiayritys.


title: Tana (yritys)

text: Yritykset juuret ulottuvat 1970-luvun alkuun, jolloin Matti Sinkkonen perusti kaatopaikkajyriä valmistavan Tana-Jyrä Oy Jyväskylään. Vuosien saatossa yrityksen nimi on ollut Kone-Jyrä Oy, Tanacorp Oy, kunnes uudet omistajat vuonna 2003 uudelleen nimesivät yrityksen Tana Oy:ksi.


title: Tana (yritys)

text: Kone-Jyrä Oy tunnetaan peruuntuneesta Irakin venekaupasta. Jyväskylän lähistöllä toimiva Kone-Jyrä Oy oli 1980-luvun lopulla valmistanut 16 veneen sarjan, jotka oli tarkoitus myydä Irakiin viranomaiskäyttöön. Persianlahden sodan vuoksi kauppa peruuntui ja osa veneistä päätyi meripelastusseurojen käyttöön.


title: Tana (yritys)

text: Tana Oy:n nimi juontaa juurensa suomenkielen sanasta tanakka, joka tarkoittaa vankkaa, lujatekoista. Yhtiön kaatopaikkajyrät ovat myös synnyttäneet jätteiden käsittelyyn liittyvän verbin tanata, jolla kuvataan jätteiden murskaamista ja tiivistämistä.


title: Tana (yritys)

text: Tana Oy on kansainvälinen yritys, joka on usealla mantereella kaatopaikkajyrien osalta johtavassa markkina-asemassa. Suomessa yrityksen kaatopaikkajyrillä on 100-prosenttinen markkinaosuus. Suurin osa yrityksen tuotteista menee vientiin. Yrityksen myynti hoituu pääasiallisesti noin 30 jälleenmyyjäyrityksen kautta. Tanan tuotteita on tällä hetkellä käytössä viidellä mantereella ja yli 70 maassa.


title: Tana (yritys)

text: Tana Oy on läpi historiansa toiminut Jyväskylän alueella. Vuonna 2015 yrityksen pääkonttori siirrettiin Jyväskylän Lutakossa sijaitsevaan historialliseen Schaumanin linnaan. Vuonna 1924 valmistunut linna rakennettiin alun perin Jyväskylän Lutakon vaneritehtaan johtajan, Bruno Krookin, asuinsijaksi. Linnan on suunnitellut arkkitehti Gunnar Wahlroos.


title: Tana (yritys)

text: Yrityksen toimitusjohtajana toimii Kari Kangas.


title: Tana (yritys)

text: Tanan tuotteita ovat jätteen tiivistämiseen tarkoitetut kaatopaikkajyrät (TANA E-series), materiaalien kierrätykseen ja käsittelyyn suunnitellut repijät (TANA Shark), kierrätysmateriaalien jatkojalostamiseen tarkoitetut rumpuseulat (TANA 6D) sekä puun haketukseen tarkoitetut hakkurit (TANA BioChipper). Tuotteille yhteistä on TANA Smart Site –palvelukonsepti, koneäly, joka tarjoaa käyttäjilleen etänä reaaliaikaista tietoa tuotteilla suoritetun työn kulusta. Tana Oy:n tuotteet tunnetaan mustakeltaisesta värityksestään.


title: Hr. Ms. Koningin Regentes

text: Hr. Ms. Koningin Regentes oli Alankomaiden kuninkaallisen laivaston Koningin Regentes -luokan rannikkopanssarilaiva.


title: Hr. Ms. Koningin Regentes

text: Alus tilattiin Amsterdamin telakalta ja sen köli laskettiin vuonna 1898. Alus laskettiin vesille 24. huhtikuuta 1900 ja se otettiin palvelukseen 3. tammikuuta 1902.


title: Hr. Ms. Koningin Regentes

text: Alus lähti 11. maaliskuuta 1902 Flushingista Hollannin Länsi-Intiaan Venezuelan ja Alankomaiden välisten poliittisten jännitteiden kiristyttyä alueella. Alus evakuoi juutalaisia Corosta Curacaoon. Aluksten tehtävä keskeytyi sen avustaessa Mount Peleen purkauduttua Martiniquella. Pelastustöistä vapauduttuaan alus jatkoi alkuperäistä tehtäväänsä matkaten "Hr. Ms. Utrechtin" kanssa Venezuelaan La Guairaan, jonne alukset saapuivat 2. huhtikuuta. Ennen alusten saapumista Venezuelan laivasto oli tehnyt toistuvia tarkastuksia Alankomaiden ja Antillien lipun alla purjehtiviin kauppa-aluksiin.


title: Hr. Ms. Koningin Regentes

text: Vuonna 1906 alus osallistui "Hr. Ms. De Ruyterin" ja "Hr. Ms. Zeelandin" kanssa Balille tehtyyn retkeen, jonka tarkoituksena oli liittää eteläiset kuningaskunnat Tabanan, Badung ja Klungkung Hollannin Itä-Intiaan. Laivasto-osasto tulitti 16.-17. syyskuuta Denpasarin kaupunkia, minkä jälkeen maajoukot nousivat maihin tukahduttaen lopun vastarinnan.


title: Hr. Ms. Koningin Regentes

text: Alus lähti 10. elokuuta 1909 Bataviasta "Hr. Ms. Maarten Harpertszoon Trompin" ja "Hr. Ms. De Ruyterin" kanssa esittämään lippua Kiinassa, Hong Kongissa, Japanissa ja Filippiineillä. Seuraavana vuonna alus osallistui laivastovierailuun Australiassa. Osasto, johon kuului "Koningin Regentesin" lisäksi "De Ruyter" ja "Hertog Hendrik", lähti 15. elokuuta Surabayasta ja se vieraili Brisbanessa, Melbournessa, Sydneyssä, Fremantlessa sekä muissa satamissa.


title: Hr. Ms. Koningin Regentes

text: Ensimmäisen maailmansodan lopulla 4. huhtikuuta 1918 alus saattoi "Hr. Ms. De Zeven Provinciënin" kanssa matkustaja-aluksia "Vondel", "Kawi", "Rindjani" ja "Grotius" Tanjung Priokiin.


title: Hr. Ms. Koningin Regentes

text: Alus poistettiin palveluksesta 1920.


title: Hr. Ms. De Ruyter (1901)

text: Hr. Ms. De Ruyter oli Alankomaiden kuninkaallisen laivaston Koningin Regentes -luokan rannikkopanssarilaiva.


title: Hr. Ms. De Ruyter (1901)

text: Alus tilattiin Maatschappij voor Scheeps- en Werktuigbouw Fijenoordilta Rotterdamista ja sen köli laskettiin vuonna 1900. Alus laskettiin vesille 28. syyskuuta 1901 ja se otettiin palvelukseen 29. lokakuuta 1902.


title: Hr. Ms. De Ruyter (1901)

text: "Hr. Ms. Hertog Hendrik" osui koralliriuttaan 24. kesäkuuta 1905 lähellä Matjidosteenia ollessaan matkalla Boninlahdelle. "Hr. Ms. Zeeland yritti joitakin kertoja saada riuttaan kiinni jääneen aluksen irrottamista, mutta tuloksetta. "Zeelandin" pollarin irrottua irrottamisesta luovuttiin. "Hertog Hendrikin" irrottivat lopulta "De Ruyter" ja "Japara", kun kiinni olleen aluksen varastot oli tyhjennetty. Myöhemmin samana vuonna "De Ruyter", "Hertog Hendrik", "Hr. Ms. Borneo", "Hr. Ms. Serdang" ja kaksi postialusta tekivät matkan Etelä-Celebesille, jossa ne kahakoivat Loewoen kanssa. Jalkaväkipataljoona ja merijajalkaväen maihinnousuosasto nousivat maihin lähellä Palopea ja vielä samana päivänä ne valtasivat hallintopalatsin.


title: Hr. Ms. De Ruyter (1901)

text: Vuonna 1906 alus "Koningin Regentesin" ja "Zeelandin" kanssa osallistui Balille tehtyyn matkaan, jonka tarkoituksena oli eteläisten kuningaskuntien Tabanan, Badung ja Klungkung liittäminen Hollannin Itä-Intiaan. Alukset tulittivat 16.-17. syyskuuta Denpasaria, minkä jälkeen maajoukot tukahduttivat lopun vastarinnan.


title: Hr. Ms. De Ruyter (1901)

text: Alus lähti 15. joulukuuta 1908 Den Helderistä Curacaoon liittyäkseen Venezuelan rannikolle sijoitettua laivasto-osastoa, joka oli lähetetty alueelle poliittisten jännitteiden lisääntyessä.


title: Hr. Ms. De Ruyter (1901)

text: Operaatiosta vapauduttuaan alus teki kaksi matkaa Aasian ja Tyynenmeren alueella. Ensimmäinen matka alkoi 10. elokuuta 1909 Bataviasta Kiinaan, Hong Kongiin, Japaniin ja Filippiineille. Toiselle matkalle alus lähti 15. elokuuta 1910 Surabayasta Australiaan. Matkan aikana tehtiin laivastovierailut Brisbanessa, Melbournessa, Sydneyssä ja Fremantlessa.


title: Hr. Ms. De Ruyter (1901)

text: Alus poistettiin palveluksesta vuonna 1923.


title: Saint-Cyr

text: Saint-Cyr (; kansainvälisesti "The King’s Daughters") on vuonna 2000 ensi-iltansa saanut Patricia Mazuyn ohjaama ranskalais-belgialais-saksalainen historiallinen draamaelokuva, jonka pääosaa näyttelee Isabelle Huppert. Sivuosissa ovat muun muassa Jean-Pierre Kalfon, Simon Reggiani ja Anne Marev. Elokuva perustuu Yves Dangerfieldin romaaniin "La Maison d’Esther" (1991), jonka pohjalta Patricia Mazuy ja Yves Thomas sovittivat elokuvan käsikirjoituksen. Elokuvan tuottajina olivat Denis Freyd, Helga Bähr ja Diana Elbaum.


title: Saint-Cyr

text: "Saint-Cyr" sai ensi-iltansa vuoden 2000 Cannesin elokuvajuhlilla "Un certain regard" -esityssarjassa. Elokuva voitti yhden César-palkinnon kahdeksasta ehdokkuudestaan; Edith Vesperini ja Jean-Daniel Vuillermoz palkittiin parhaan puvustuksen Césarilla. Elokuva oli ehdolla myös muun muassa parhaan elokuvan Césariin.


title: Saint-Cyr

text: "Saint-Cyr" sijoittuu 1600-luvun lopun ja 1700-luvun alun Ranskaan ja kertoo madame de Maintenonista (Isabelle Huppert), joka nousee vaatimattomista oloista hovin kurtisaaniksi ja lopulta kuningas Ludvig XIV:n (Jean-Pierre Kalfon) vaimoksi. Kuninkaan avulla madame de Maintenon perustaa Saint-Cyr-nimisen erityiskoulun rahattomien aatelien tyttärille Pariisin ulkopuolelle.


title: Saint-Cyr

text: "Saint-Cyr" kuvattiin Calvadosin ja Ornen departementeissa Ranskassa 6,9 miljoonan euron budjetilla. Calvadosissa elokuvaa kuvattiin Caenin kaupungissa ja Colombièresin, Troarnin ja Mézidon-Canonin kunnissa. Ornessa elokuvan kuvauspaikkoina olivat Séesin ja Saint-Christophe-le-Jajoletin kunnat. Elokuvan tuotantoyhtiöinä olivat ranskalaiset Archipel 35, Arte France Cinéma, Atelier Cinéma de Normandie (ACCAAN), Canal+, Centre national du cinéma et de l’image animée (CNC), Cofimage 10, FMB Films, France 2 Cinéma, Les Films du Camélia, Sofica Sofinergie 5, Sofygram 3 ja UGC International, belgialaiset Cinéart ja Entre Chien et Loup sekä saksalaiset Lichtblick Film ja Westdeutscher Rundfunk (WDR).


title: Saint-Cyr

text: "Saint-Cyr" sai ensi-iltansa Cannesin elokuvajuhlilla Ranskassa 16. toukokuuta 2000. Elokuva sai teatteriensi-iltansa Ranskassa seuraavana päivänä; elokuvan Saksan ensi-ilta oli Münchenin elokuvajuhlilla 28. kesäkuuta 2000 ja Belgian 6. syyskuuta 2000. Elokuva keräsi Ranskassa teatterikierroksensa aikana 461 070 katsojaa ja sai ranskalaisilta elokuvakriitikoilta myönteisen vastaanoton.


title: Saint-Cyr

text: "Saint-Cyr" julkaistiin Ranskassa DVD:lle 20. maaliskuuta 2001.


title: Sarakkeet

text: Sarakkeet ("Kobresia") on sarakasvien (Cyperaceae) heimoon kuuluva kasvisuku. Sarakkeet ovat tiiviisti mätästäviä paljolti saroja ("Carex") muistuttavia yksisirkkaisia kasveja. Sarakkeiden kukintona on varren päässä sijaitseva yksi tähkä tai muutamasta tähkästä muodostuva tähkistö. Tähkissä sijaitsevat kukat muistuttavat sarojen kukkia, mutta ovat kuitenkin rakenteeltaan hieman erilaiset.


title: Sarakkeet

text: Sarakkeita kasvaa viileillä alueilla pohjoisella pallonpuoliskolla ja niitä on yhteensä 35 lajia. Suomessa kasvaa luonnonvaraisena kaksi sarakelajia, joskin kumpikin niistä on harvinaisia.


title: Sarakkeet

text: Sarakkeiden ("Kobresia") suku on nimetty saksalaisen Paul von Kobresin mukaan.


title: Tourakolomba

text: Tourakolomba on maalaiskunta Ségoun alueen Sanin piirissä Malissa. Sen keskuskylä Toura Nabitokan sijaitsee Banijoen eteläpuolisella tasangolla 70 kilometriä Sanista etelään. Kunnassa on 7 900 ja keskuskylässä 615 asukasta (vuonna 2009).


title: Tourakolomba

text: Tourakolomban kunta rajoittuu pohjoisessa Sanin piirin Diakourounan ja Kanieguén, idässä Kassorolan ja etelässä Moribalan sekä lännessä Sikasson alueen Koutialan piirin Koromon kuntiin. Seutu kuuluu Sahelin ja Sudanin siirtymävyöhykkeeseen. Pysyviä vesistöjä ei ole.


title: Tourakolomba

text: Kuntaan kuuluu 15 kylää. Asukkaat ovat etupäässä miniankoja, fulbeja ja soninkeja.


title: Tourakolomba

text: Seudun pääelinkeinot ovat maanviljely ja karjanhoito. Myytäväksi kasvatetaan puuvillaa. Käsityöammattien ja kaupankäynnin merkitys on vähäinen. Palveluihin kuuluu neljä alakoulua, koulutus- ja kehittämiskeskus (CED) ja terveyskeskus.


title: 3-nitropropaanihappo

text: 3-Nitropropaanihappo eli 3-nitropropionihappo (CHNO) on karboksyylihappoihin ja alifaattisiin nitroyhdisteisiin kuuluva orgaaninen yhdiste. Yhdistettä esiintyy luonnossa ja sitä tuottavat eräät kasvit ja sienet ja se on myrkyllistä ihmisille ja muille eläimille.


title: 3-nitropropaanihappo

text: 3-Nitropropaanihappo on huoneenlämpötilassa väritöntä kiteistä ainetta. Yhdiste liukenee hyvin veteen, etanoliin, dietyylieetteriin, asetoniin ja kuumaan kloroformiin. Hyvin poolittomiin liuottimiin kuten bentseeniin se on kuitenkin liukenematonta.


title: 3-nitropropaanihappo

text: Ensimmäisen kerran 3-nitropropaanihappoa eristettiin vuonna 1920 intiankolmisiivestä ("Hiptage benghalensis"). Tämän jälkeen sitä on eritetty karakapuusta ("Corynocarpus laevigatus"), sekä indigoihin kuuluvassa lajissa "Indigofera spicata". Kasvien lisäksi yhdistettä esiintyy myös eräissä homeissa kuten "Aspergillus"-, "Penicillium"-, "Streptomyces"- ja "Arthrinium"-sukujen lajeissa. 3-Nitropropaanihappo on myrkyllistä, koska se inhiboi solujen energiantuotannolle tärkeää sukkinaattidehydrogenaasia. Aineille altistumisesta oireina ovat muun muassa huonovointisuus, kouristukset, dystonia ja jopa kooma. 3-nitropropaanihapon epäillään aiheuttaneen myrkytyksiä muun muassa Kiinassa, jossa väärin säilytetyssä sokeriruossa on päässyt kasvamaan "Arthrinium"-suvun homeita. Koska useat "Aspergillus"-suvun homeet tuottavat 3-nitropropaanihappoa, esiintyy sitä eräissä japanilaisissa elintarvikkeissa kuten katsuobushissa, misossa ja soijakastikkeessa. Monet sienet tuottavat 3-nitropropaanihappoa hapettamalla asparagiinihapon entsymaattisesti nitromeripihkahapoksi, joka dekarboksyloituu 3-nitropropaanihapoksi.


title: 3-nitropropaanihappo

text: 3-Nitropropaanihappoa voidaan valmistaa 3-jodipropaanihapon ja hopeanitriitin välkisellä reaktiolla. Toinen tapa on propiolaktonin ja natriumnitriitin välinen reaktio. Näiden reaktioiden huono puoli on alhainen saanto. Yhdisteelle on raportoitu synteesi paremmalla saannolla lähtien akroleiinista, joka nitrataan natriumnitriitin avulla ja hapetetaan 3-nitropropaanihapoksi.


title: Teneni

text: Teneni (myös "Tinéni") on maalaiskunta ja sen keskuskylä Ségoun alueen Sanin piirissä Malissa. Se sijaitsee Banijoen eteläpuolisella tasangolla kymmenen kilometriä Sanista itään. Kunnassa on 7 000 ja keskuskylässä 4 600 asukasta (vuonna 2009).


title: Teneni

text: Tenenin kunta rajoittuu pohjoisessa Sanin piirin Ouolonin, idässä Fionin, etelässä Somon ja lännessä Sanin kuntiin. Kuntaan kuuluu neljä kylää. Asukkaat ovat etupäässä soninkeja, bambaroita, fulbeja, dogoneja ja bozoja.


title: Teneni

text: Paikallisia elinkeinoja ovat maanviljely, karjanhoito, käsityöammatit, pienimuotoinen kaupankäynti ja kalastus. Tärkeimmät viljelykasvit ovat hirssi, durra, riisi, lehmänpapu ja vihannekset. Myytäväksi kasvatetaan maapähkinää ja puuvillaa. Kotieläimiä ovat naudat, lampaat, vuohet, hevoset, aasit ja siipikarja. Kalastus kärsii lisääntyneestä kuivuudesta.


title: Teneni

text: Palveluihin kuuluu neljä alakoulua, yläkoulu, koraanikoulu, kaksi lukutaitokeskusta, koulutus- ja kehittämiskeskus (CED) sekä terveyskeskus.


title: Hr. Ms. Hertog Hendrik

text: Hr. Ms. Hertog Hendrik oli Alankomaiden kuninkaallisen laivaston Koningin Regentes -luokan rannikkopanssarilaiva.


title: Hr. Ms. Hertog Hendrik

text: Alus tilattiin Amsterdamin telakalta ja sen köli laskettiin 8. maaliskuuta 1901. Alus laskettiin vesille 7. kesäkuuta 1902 ja se otettiin palvelukseen 5. tammikuuta 1904.


title: Hr. Ms. Hertog Hendrik

text: "Hr. Ms. Hertog Hendrik" lähti 9. marraskuuta 1904 Den Helderistä kohti Hollannin Itä-Intiaa. Alus osui koralliriuttaan 24. kesäkuuta 1905 lähellä Matjidosteenia ollessaan matkalla Boninlahdelle. "Hr. Ms. Zeeland" yritti joitakin kertoja saada riuttaan kiinni jääneen aluksen irrottamista, mutta tuloksetta. "Zeelandin" pollarin irrottua irrottamisesta luovuttiin. "Hertog Hendrikin" irrottivat lopulta "De Ruyter" ja "Japara", kun kiinni olleen aluksen varastot oli tyhjennetty.


title: Hr. Ms. Hertog Hendrik

text: Etelä-Celebesiin Bonin hallitsijaa vastaan tehtiin sotaretki vielä samana vuonna, jolloin alus suojasi 20. heinäkuuta 1905 yhdessä "Zeelandin" ja "Assahanin" kanssa Patiron lähelle tehtyä maihinnousua. Myöhemmin samana vuonna "De Ruyter", "Hertog Hendrik", "Hr. Ms. Borneo", "Hr. Ms. Serdang" ja kaksi postialusta tekivät toisen matkan Etelä-Celebesille Loewoen hallitsijaa vastaan. Jalkaväkipataljoona ja merijajalkaväen maihinnousuosasto nousivat 11. syyskuuta maihin lähellä Palopea ja vielä samana päivänä ne valtasivat hallintopalatsin.


title: Hr. Ms. Hertog Hendrik

text: Alus saattoi 1910 yhdessä "Hollandin" kanssa "Hr. Ms. Noord Brabantia", joka oli vaurioitunut karille ajossa 31. toukokuuta ollessaan matkalla Surabayaan karille. Karilleajo aiheutti vuodon useassa vedenpitävässä osiossa, mutta alus kykeni matkaamaan ilman apua.


title: Hr. Ms. Hertog Hendrik

text: Alus lähti 15. elokuuta Surabayasta laivastovierailulle Australiaan vieraillen Brisbanessa, Melbournessa, Sydneyssä, Fremantlessa ja muutamassa muussa kaupungissa.


title: Hr. Ms. Hertog Hendrik

text: "Hertog Hendrik" ja apuristeilijä "Hr. Ms. Noordam" lähtivät 16. helmikuuta 1918 Alankomaista suojaten saattueen Hollannin Itä-Intiaan. Suunnitelman mukaan saattuen piti kulkea Panaman kanavan kautta. Skotlannin pohjoispuolella saattue joutui kovaan myrskyyn ja se joutui palaamaan korjauksia varten satamaan. Alukset saapuivat 19. maaliskuuta Den Helderiin ja 5. heinäkuuta tehtiin uusi yritys kiertäen Skotlanti ja Hyväntoivonniemi. Toisella kertaa apuristeilijänä oli "Hr. Ms. Tabanan" ja hiililaivana "Noordam". Saattue saapui Tanjung Priokiin 27. syyskuuta.


title: Hr. Ms. Hertog Hendrik

text: Alus lähti 2. maaliskuuta 1920 "Hr. Ms. Marten Harpertszoon Trompin" kanssa Den Helderistä neljän kuukauden matkalle Aasiaan. Matkan aikana alukset vierailivat Singaporessa, Saigonissa, Hong Kongissa, Shanghaissa, Kobessa ja Manilassa.


title: Hr. Ms. Hertog Hendrik

text: Alus saapui 27. maaliskuuta 1934 Den Helderiin. Alus oli miehistöineen vasta palannut tykistöammunnoista oltuaan kolme kuukautta Välimerellä. Matkalla se teki 19. helmikuuta virallisen laivastovierailun Venetsiaan. Myöhemmin samana vuonna alus osallistui avointen ovien päivään Scheveningenissä, jossa esiteltiin etsintävalonheittimen toimintaa.


title: Hr. Ms. Hertog Hendrik

text: Espanjan sisällissodan aikana alus suojasi saattueita.


title: Hr. Ms. Hertog Hendrik

text: Joulukuussa 1939 alus oli kelluvana patterina nimellä "Batterijschip Vliereede" Vlielandin rannikolla. Alkuvuodesta 1940 alus makasi ankkurissa odottaen romutusta. Saksalaiset valtasivat 14. toukokuuta 1940 edelleen kelluvan hylyn. Brittiläiset lentokoneet upottivat aluksen 21.-22. kesäkuuta. Saksalaiset päättivät nostaa aluksen lokakuussa muutettavaksi ilmatorjunta-alukseksi Antwerpenissa. Muutostyöt kestivät vuodesta 1941 aina vuoteen 1943, jolloin alus sai nimen "Ariadne". Aluksella oli kuusi 4,1 tuuman ja neljä 40 millimetrin ilmatorjuntatykkiä.


title: Hr. Ms. Hertog Hendrik

text: Sotatoimien Euroopassa päätyttyä alus löytyi Wilhelmshavenista ja se palautettiin Alankomaille. Se muutettiin Wilton-Fijenoordin telakalla majoitusalukseksi, missä tehtävässä se aloitti 21. lokakuuta 1947 nimellä "Hertog Hendrik". Alus poistettiin palveluksesta 27. syyskuuta 1968 ja se poistettiin alusluettelosta 28. elokuuta 1969. Alus romutettiin 1972.


title: Tbilisin urheilukeskus

text: Tbilisin urheilukeskus () on monitoimihalli Georgian Tbilisissä. Urheilukeskus valmistui vuonna 1961 ja sen yleisökapasiteetti on konserteissa 11 000 ja koripallo-otteluissa 9 700. Urheilukeskus toimii Georgian koripallomaajoukkueen kotikenttänä.


title: Tbilisin urheilukeskus

text: Urheilukeskuksen oli tarkoitus isännöidä vuoden 2017 Lasten Eurovision laulukilpailu., mutta 9. elokuuta 2017 ilmoitettiin että Tbilisin Olympiapalatsi olisi sopivampi tapahtumapaikka vuoden 2017 kilpailulle.


title: Kakait

text: Kakait on nimitys Ahl-i Haqq-uskonnon eli jarsanismin harjoittajille Irakissa. Uskon harjoittajia asuu myös Iranin puolella, jossa heitä kutsutaan kuitenkin nimellä "Yaresan".


title: Kakait

text: Kakaita asuu eri puolilla Irakin Kurdistania, sekä Iranin Azerbaidžanissa Irakin ja Iranin rajan toisella puolella. Iranissa heistä käytetään kuitenkin nimeä "Yaresan". Yhteensä kakaita on noin 75 000-200 000. Pakolaisuuden takia kakaita asuu nykyisin myös Euroopassa ja Pohjois-Amerikassa.


title: Kakait

text: Kakaiden alkuperästä on useita eri teorioita. Heidän uskontonsa on liitetty ennen islamin tuloa harjoitettuihin paikallisiin uskomuksiin, mutta ryhmän on esitetty myös muodostuneen mongolien hyökkäyksien jälkeen 1200-luvulla tai Osmanien ja Safavidien välisten kiistojen aikana 1500-luvulla. Toisen tarinan mukaan ryhmän perusti Sayyid Ishaq, joka tunnettiin sittemmin nimellä Sultan Sohak, Hawramanissa 1300-luvulla. Saddam Husseinin Irakissa kakait joutuivat muiden kurdien tapaan maan hallituksen arabialaistamispolitiikan kohteeksi, jolloin heidän perinteisesti asuttamilleen alueille siirrettiin arabeja maan muista osista. Isis-järjestön otettua haltuunsa alueita Irakissa myös kakai-kyliä päätyi sen vallan alle ja he joutuivat muiden uskonnollisten vähemmistöjen tapaan vainon kohteiksi. Osa heistä on liittynyt Isisiä vastaan taisteleviin asejoukkoihin.


title: Kakait

text: Kakaiden uskonnon tyypillinen piirre on sen salassa pitäminen. Uskon piirteiden salassa pitäminen liittyy pelkoihin vainoista pääosin islamin uskontoa harjoittavan valtaväestön taholta. Kakaiden uskonnossa on piirteitä islamin ohella myös vanhemmista mesopotamialaisista uskonnoista. Šiialaisten tapaan he korostavat Muhammadin ottopojan ja serkun Ali ibn Abi Talibin tärkeyttä. Jesidien tapaan he uskovat myös jälleensyntymiseen. Muslimien tapaan kakait viettävät paastoa, mutta ramadanin sijaan paastoaika on vain kolmipäiväinen. Kakaiden pyhä kirja on nimeltään "Zanur". Kakait tunnistaa usein suurista viiksistä, joita muslimit pitävät kakaista poiketan tavallisesti lyhyinä.


title: Kakait

text: Etnisesti kakait mieltävät itsensä kurdeiksi, mutta ovat ajaneet myös omaa erillistä poliittista asemaansa. Irakin tai Irakin Kurdistanin perustuslaissa heitä ei mainita omana erillisenä ryhmänään. Heillä on kuitenkin yksi kiintiöpaikka Halabjan maakunnan valtuustossa. Kakait puhuvat kieltä nimeltä "macho", joka määritellään vaihtelevasti joko kurdin tai guranin murteeksi.


title: Evertsen-luokka (rannikkopanssarilaiva)

text: Evertsen-luokka oli Alankomaiden Kuninkaallisen laivaston kolmen aluksen muodostama rannikkopanssarilaivaluokka.


title: Evertsen-luokka (rannikkopanssarilaiva)

text: Alukset olivat 86,2 metriä pitkiä. Niiden leveys oli 14,33 ja syväys 5,23 metriä. Alusten uppouma oli 3 464 tonnia. Alusten kahteen potkuriin liitetty propulsiojärjestelmä tuotti 4 700 ihp:tä, mikä mahdollisti 16 solmun maksiminopeuden. Aluksen varastoissa oli mahdollista kuljettaa 289 tonnia hiiltä.


title: Evertsen-luokka (rannikkopanssarilaiva)

text: Alusten suojana oli 15 senttimetrin panssarivyö ja barbettien suojana oli 24 senttimetrin panssarointi. Pääaseina aluksella oli kolme 21 senttimetrin tykkiä, jotka oli asennettu kaksi putkiseen ja yksi putkiseen barbettiin. Apuaseina oli kaksi 15 ja kuusi 7,5 senttimetrin tykkiä. Aseistuksen täydensivät kahdeksan yhden naulan tykkiä ja kolme 45 senttimetrin torpedoputkea.


title: Musta enkeli

text: Musta enkeli voi tarkoittaa ainakin seuraavia:


title: Le Mansin 24 tunnin ajo 2017

text: Le Mansin 24 tunnin ajo 2017 () oli kestävyysajokilpailu, joka ajettiin 17.–18. kesäkuuta Circuit de la Sarthen radalla Le Mansissa Ranskassa. Kyseessä oli historian 85. Le Mansin 24 tunnin ajo. Kilpailu oli FIA World Endurance Championship -kauden 2017 kolmas osakilpailu.


title: Le Mansin 24 tunnin ajo 2017

text: Kilpailun lähettäjäna toimi Chase Carey. Kilpailun voittivat Porschella ajaneet Timo Bernhard, Brendon Hartley ja Earl Bamber.


title: Le Mansin 24 tunnin ajo 2017

text: Kolmanneksi sijoittunut Vaillante Rebellion -tallin autokunta nro 13 hylättiin kilpailun jälkeen.


title: A-luokka (miinanraivaaja)

text: A-luokka oli Alankomaiden Kuninkaallisen laivaston neljän vuosina 1928-1930 valmistetun aluksen muodostama miinanraivaajaluokka.


title: Piikki (kasvitiede)

text: Piikit ovat kasveissa erikokoisia ja -vahvuisia rakenteita, jotka yleensä suojaavat kasvinosaa tai koko kasvia kasvinsyöjiltä. Kasvien piikit ovat lajista riippuen erikokoisia sekä erivahvuisia, ja ne voivat olla kehittyneet eri solukoista. Piikit voivat olla esimerkiksi kovia emergenssejä eli solukkokarvoja, kuten ruusuilla ("Rosa"), tai muuntuneita lehtiä tai lehden osia. Riippuen siitä, missä kasvinosassa piikkejä esiintyy, voidaan niitä kutsua myös nimellä oka, ora tai ota. Tämä näkyy myös monien kasvilajien nimissä, kuten esimerkiksi ota-apila ("Trifolium squarrosum"), oratuomi ("Prunus spinosa"), okakataja ("Juniperus oxycedrus").


title: Piikki (kasvitiede)

text: Useilla kaktuksilla (Cactaceae) piikit ovat piikkimäisiksi muuntuneita lehtilapoja, ja piikikkäillä, kaktuksia muistuttavilla tyräkeillä ("Euphorbia") piikit ovat piikkimäisiksi muuntuneita lehtien korvakkeita. Myös akaasioiden ("Acacia") piikit ovat piikkimäisiksi muuntuneita lehtien korvakkeita. Kuivassa ilmastossa, kuten aavikoilla, kaktuksien ja tyräkkien piikit pienentävät myös veden haihtumista kasvista ja toimivat kosteuden tiivistymispintoina.


title: Ora

text: Ora voi tarkoittaa esimerkiksi seuraavia:


title: Oka (kasvitiede)

text: Oka on kasvin varren epidermin soluista sekä niiden alaisista soluista muodostunut kova, teräväkärkinen emergenssi eli solukkokarva. Esimerkiksi ruusujen ("Rosa") piikeistä voidaan käyttää nimitystä oka.


title: C++98

text: C++98 on C++ ohjelmointikielen ensimmäinen ISO-standardoitu versio ISO/IEC 14882:1998.


title: C++98

text: Standardille on myöhemmin julkaistu korvaavia versioita:


title: C++98

text: Seuraavan version C++17 julkaiseminen ennakoidaan tapahtuvan vuoden 2017 aikana.


title: C++98

text: C++:n standardointi tapahtuu ISOn työryhmässä JTC1/SC22/WG21.


title: Izumi Shikibu

text: Izumi Shikibu (974?–1034?) oli japanilainen runoilija. Hän oli keisarinna Akikon hovin hovinainen Heian-kyōssa. Hän oikeaa nimeään ei ole tiedossa. Izumin runoja pidetään loistavana runoutena.


title: Izumi Shikibu

text: Izumi meni nuorena naimisiin Izumin maakunnan lääninherran kanssa, mutta erosi tästä, ja sen jälkeen hänestä tuli prinssi Tametakan sivuvaimo. Prinssi kuoltua hän solmi suhteen prinssi velipuolen, prinssi Atsumichin kanssa, ja tämän kuoltua hän avioitui Tangon maakunnan lääninherran kanssa.


title: Izumi Shikibu

text: Izumi kirjoitti osittain fiktiivisen päiväkirjan vuosilta 1002–1003 ollessaan suhteessa Atsumichin kanssa. Hän oli merkittävä runoilija Heian-kaudella, jolloin muita merkittäviä runoiljoita olivat Murasaki Shikibu ("Genjin tarina") ja Sei Shonagon ("Päänaluskirja").


title: H1Z1

text: H1Z1 on Daybreakin kehittämä, ja julkaisema videopeli. Se julkaistiin 17. helmikuuta 2016 Windowsille, ja on saatavilla Steam-palvelusta PC-alustalle.


title: H1Z1

text: H1Z1 sai alkunsa kun silloinen H1Z1 päätettiin jakaa kahteen eri peliin: "H1Z1: Just Survive", ja "H1Z1: King of the Kill". Päätettiin että H1Z1: Just Survive keskittyisi pelkästään avoimen maailman selviytymiseen, ja H1Z1: King of the Kill sisältäisi vain pelaajien välisen Battle Royale pelimuodon. Myöhemmin kuitenkin H1Z1: Just Survivesta tuli vain Just Survive ja H1Z1: King of the Killistä tuli pelkkä H1Z1.


title: H1Z1

text: Pelin alussa 150 pelaajaa laskeutuu laskuvarjoilla suurelle kartalle. Jokaisen pelaajan on hankittava nopeasti itselleen tarvikkeita ja taisteltava muita pelaajia vastaan. Kartan reunoilta tulee myrkyllistä kaasua, joka peittää pelin lopussa lähes koko kartan. Kartalle määritetään aina turva-alue mihin kaasu ei tule ja pelaajien on pyrittävä menemään sille alueelle. Alue pienenee pelin kuluessa lopulta niin pieneksi, että viimeisetkin hengissä olevat pelaajat löytävät väkisin toisensa. Pelin voittaa se pelaaja tai joukkue, joka on viimeisenä hengissä.


title: H1Z1

text: Pelissä on kolme eri pelimuotoa "solo", "duo" ja "fives". "Solo"-pelimuodossa kukin pelaaja pelaa yksin. "Duo"-pelimuodossa on kahden pelaajan joukkueita, jotka taistelevat toisiaan vastaan. "Fives"-pelimuodossa on 5 pelaajan joukkueita.


title: IDE (täsmennyssivu)

text: IDE tai ide voi tarkoittaa jotain seuraavista:


title: Johannes Raitjoki

text: Johannes Raitjoki on ylöjärveläinen artisti. Kevyttä folksävytteistä poppia soittava laulaja-lauluntekijä on ollut mukana niin Idolsissa, X Factorissa kuin Kuorosodassakin. Johannes Raitjoki on julkaissut Konkurssi Recordsin kautta EP:n "Oleva, tuleva, mennyt" sekä samasta EP:stä instrumentaaliversion. Häntä on mainostettu mm. Suomen uudeksi J. Karjalaiseksi.


title: 60 (albumi)

text: 60. The 40th anniversary album on Kari Peitsamon vuonna 2017 julkaistu albumi. Albumi julkaistiin sen kunniaksi, että Peitsamo täyttää elokuussa 60 vuotta. Albumi sisältää 60 kappaletta, jotka ovat uusia versiota Peitsamon kappaleista. Levy-yhtiö Rocket Recordsin mukaan kappaleet ovat Peitsamon suosituimpia sekä tekijälle itselleen tärkeimpiä. Levy-yhtiön mukaan levy on 60. Peitsamon varsinainen albumi. Levyltä julkaistiin 12. toukokuuta digisingle kappaleesta Kauppaopiston naiset.


title: 60 (albumi)

text: Peitsamo kommentoi levyn syntyä seuraavasti:


title: Juha Hyyppä

text: Juha Matti Hyyppä (s. 2. toukokuuta 1964 Espoo) on suomalainen professori Maanmittauslaitoksen Paikkatietokeskuksessa (ent. Geodeettinen laitos). Hän väitteli Teknillisessä korkeakoulussa tohtoriksi sähkötekniikasta vuonna 1994.


title: Juha Hyyppä

text:
Tutkimustyössään hän ja hänen tutkimusryhmänsä kehittää laserkeilauksen menetelmiä eri sovellusaloille, kuten metsien mittaukseen ja kaupunkien 3D-mallinnukseen, yhteistyössä yritysten ja muiden yhteistyökumppanien kanssa.
Hyyppä johtaa Suomen Akatemian Laserkeilauksen huippuyksikköä. Hän on julkaissut yli 400 tieteellistä tai teknistä artikkelia kaukokartoituksen, laserkeilauksen, tutkatekniikan ja pistepilviaineiston käsittelyn aloilta.


title: Juha Hyyppä

text: Tunnustukseksi tutkimustyöstään hänet kutsuttiin Ruotsin maatalousyliopiston metsätieteiden kunniatohtoriksi vuonna 2015. Keväällä 2017 hän oli vierailevana professorina Japanin Shinshun yliopistossa, jonka vuoritieteen laitoksen kanssa Paikkatietokeskuksen tutkijat tekevät tutkimusyhteistyötä.


title: Juha Hyyppä

text: Juha Hyypän isä oli professori Jussi Hyyppä.


title: Ota (kasvitiede)

text: Ota on kasvin lehdessä tai hedelmässä oleva pienikokoinen piikki tai piikkimäinen rakenne. Lehdessä oleva ota on kovaksi ja teräväkärkiseksi muuntunut karva ja se voi sijaita lehtilavan kärjessä, lehdyköiden kärjissä tai korvakkeiden kärjissä. Lehtien kärjissä olevien otien koko on eräs tuntomerkki erotettaessa eri mataroiden ("Galium") suvun lajeja toisistaan. Hedelmässä oleva ota on emin vartalosta ja luotista muodostunut piikkimäinen, teräväkärkinen rakenne.


title: Ota (kasvitiede)

text: Heinäkasvien (Poaceae) kukissa kaleessa olevaa, pituudeltaan tavallisesti lyhyttä karvaa kutsutaan myös odaksi.


title: Ota (kasvitiede)

text: Saroilla ("Carex") pullakoiden kärkeä kutsutaan suuodaksi, ja sen pituus sekä ulkonäkö on yksi tuntomerkki saralajeja toisistaan erotettaessa.


title: Wordfast

text: Nimellä Wordfast viitataan kaikkiin Wordfast LLC:n kehittämiin käännösmuistiohjelmistoihin. Alkuperäinen Wordfast-ohjelmisto, joka tunnetaan nykyään nimellä Wordfast Classic, kehitettiin vuonna 1999 tunnetun käännösmuistiohjelmiston SDL Tradosin edullisemmaksi vastineeksi. Nykyiset Wordfast-ohjelmistot toimivat useilla alustoilla, mutta ne käyttävät laajalti yhteensopivia käännösmuistiformaatteja ja niiden toimintatavat ovat yleensä keskenään samankaltaisia. Wordfast-ohjelmistot ovat erityisesti freelance-kääntäjien suosiossa, mutta osa ohjelmistoista soveltuu myös yrityskäyttöön.


title: Wordfast

text: Wordfast LLC:n pääkonttori sijaitsee New Yorkissa Yhdysvalloissa, mutta suurin osa ohjelmistojen kehityksestä tehdään Pariisissa. Lisäksi yhtiöllä on tukikeskus Tšekissä. Wordfast LLC työllistää noin 50 henkilöä.


title: Wordfast

text: Yves Champollion perusti Wordfast LLC:n Pariisissa vuonna 1999. Yrityksen pääkonttori sijaitsee New Yorkissa, ja kaksi muuta toimipistettä sijaitsevat Pariisissa ja Ústí nad Labemissa, Tšekissä.


title: Wordfast

text: Käännösmuistiohjelmien kehittämisen ohella Wordfast LLC järjestää koulutuksia ja Wordfast-konferenssin vuosittain. Lisäksi yritys julkaisee uutiskirjeen kuukausittain.


title: Wordfast

text: Wordfastilla on yli 35 000 käyttäjää ympäri maailmaa.


title: Wordfast

text: Yves Champollion aloitti Wordfastin ensimmäisen version kehittämisen Pariisissa vuonna 1999. Ohjelmisto koostui makroista, jotka toimivat Microsoft Word 97:n tai Microsoft Wordin uudemman version sisällä. Tuolloin myös muut käännösmuistiohjelmat, kuten SDL Trados, toimivat Microsoft Wordissä.


title: Wordfast

text: Tämä Microsoft Word -pohjainen työkalu, jota nykyään kutsutaan Wordfast Classiciksi, oli ilmaisohjelma vuoden 2002 loppupuolelle asti.


title: Wordfast

text: Wordfast LLC -yhtiö perustettiin vuonna 2006. Siihen asti Yves Champollion oli kehittänyt Wordfastia yksityishenkilönä.


title: Wordfast

text: Tammikuussa 2009 Wordfast LLC julkaisi Wordfast Translation Studion, johon kuuluvat Wordfast Classic sekä itsenäinen, Java-pohjainen käännösmuistityökalu Wordfast Professional. Wordfast Classicin ja Wordfast Professionalin voi ostaa joko yhdessä tai erikseen.


title: Wordfast

text: Toukokuussa 2010 julkaistiin ilmainen verkkotyökalu Wordfast Anywhere. Wordfast Anywheren avulla kääntäjät voivat työskennellä projektien parissa käytännössä millä tahansa päätelaitteella, jossa on internet-yhteys, kuten älypuhelimella, kannettavalla tietokoneella tai tabletilla. Heinäkuussa 2010 Wordfast Anywherellä oli 5 000 rekisteröitynyttä käyttäjää, ja saman vuoden marraskuuhun mennessä rekisteröityneiden käyttäjien määrä oli kaksinkertaistunut.


title: Wordfast

text: Huhtikuussa 2016 Wordfast julkaisi Wordfast Pro 4:n, joka on laaja päivitys ohjelmiston aiempaan versioon. Tähän työkaluun kuuluu edistyneitä käännöksenhallintatoimintoja, kuten WYSIWYG-editori ("What You See Is What You Get"), tuki monikielisten käännöstiedostojen luomiselle, reaaliaikainen laadunvarmistus ja tehokas käännöksenmuokkaussuodatin.


title: Wordfast

text: Wordfast Classic on makroista koostuva ohjelmisto, joka toimii Microsoft Word 97:n tai uudemman version sisällä millä tahansa alustalla. Uudemmat tukiominaisuudet vaativat toimiakseen jonkin Microsoft Wordin uudemmista versioista, mutta suurin osa ominaisuuksista toimii edelleen Microsoft Word 97:ssä. Wordfast Classicissa käännetty dokumentti muunnetaan väliaikaisesti kaksikieliseksi dokumentiksi, joka sisältää segmentteihin jaetun lähdetekstin ja käännöksen. Tiedoston lopullisesta versiosta ohjelmisto poistaa lähdekieliset segmentit. Samanlainen toimintatapa on käytössä myös muissa käännösohjelmistoissa, kuten Trados 5:ssä, WordFisherissä ja Logoportissa.


title: Wordfast

text: Wordfast Classicin ensimmäinen versio oli nimeltään Wordfast version 1. Ensimmäisen version kehitti Yves Champollion ja se julkaistiin vuonna 1999.


title: Wordfast

text: Wordfast Classicin toinen versio oli käännöstoimisto Linguexin yksinomaisessa käytössä. Linguex hankki loppuvuodesta 1999 ohjelmiston käyttöoikeudet vakituisille sekä freelance-kääntäjilleen yksinoikeudella yhdeksäksi kuukaudeksi. Näiden yhdeksän kuukauden aikana Wordfastiin lisättiin uusia ominaisuuksia, kuten sääntöpohjainen ja sanastollinen laadunvalvonta sekä verkkotuki. Wordfastin kolmas versio julkaistiin Linguexin lopetettua toimintansa. Tämä versio oli ilmainen, ja se vaati käyttäjiltään rekisteröitymistä.


title: Wordfast

text: Vuoden 2001 puolivälissä Wordfastin kehittäjät solmivat käännöspalvelu Logosin kanssa yhteisyrityssopimuksen ohjelmiston jakelusta juuri Isossa-Britanniassa perustamansa Champollion Wordfast Ltd:n nimissä. Yhteisyritys kariutui elokuussa 2001.


title: Wordfast

text: Wordfast Classicin kolmas versio oli alun perin ilmaisohjelma, joka vaati rekisteröitymistä käyttäjän tietokoneen generoiman sarjanumeron avulla. Lokakuussa 2002 Wordfastista tuli kaupallinen tuote, johon vauraissa maissa asuvat käyttäjät saivat kolmen vuoden lisenssin 170 eurolla. Muissa maissa vastaava lisenssi maksoi aluksi 50 euroa, myöhemmin 85 euroa.


title: Wordfast

text: Wordfast Anywhere on Wordfastin ilmainen, selainpohjainen versio, jonka toimintatapa ja käyttöliittymä ovat samanlaiset kuin Wordfast Classicissa. Wordfast Anywhere julkaistiin virallisesti toukokuussa 2010, vaikkakin ohjelmiston kehitysversiot olivat julkisesti saatavilla jo toukokuussa 2009. Ennen ohjelmiston julkaisua ei vielä ollut varmaa, säilyisikö se ilmaisena julkaisun jälkeenkin.


title: Wordfast

text: Vaikka ohjelmiston käyttö on ilmaista, siinä on tiettyjä rajoituksia:Wordfast Anywhere -ohjelmiston yksityisyyskäytännön mukaisesti kaikki palvelimelle ladatut asiakirjat ovat salassa pidettäviä, eikä niitä jaeta kolmansille osapuolille. Ohjelmiston käyttäjät voivat halutessaan käyttää konekäännintä ja tarkastella laajaa, julkista, kirjoitussuojattua käännösmuistia.


title: Wordfast

text: Wordfast Anywhereä voi käyttää myös mobiililaitteilla, kuten älypuhelimilla ja tableteilla. Huhtikuusta 2011 lähtien Wordfast Anywhere -ohjelmistoon on sisältynyt PDF-tiedostojen optinen merkintunnistusjärjestelmä.


title: Wordfast

text: Seuraavat tiedostomuodot ovat yhteensopivia Wordfast Anywheren kanssa:Wordfast Anywhere ei tue OpenDocument-asiakirjoja.


title: Wordfast

text: Wordfast Pro on itsenäinen, useilla alustoilla (Windows, Mac, Linux) toimiva käännösmuistityökalu, jonka avulla kääntäjät voivat työskennellä kaksikielisessä ympäristössä, hyödyntää aikaisemmin kääntämäänsä sisältöä ja käyttää termipankkeja. Niin projektipäälliköt kuin kääntäjätkin voivat käyttää Wordfast Pron edistyneitä prosessointitoimintoja, kuten esikääntämistä, eräkäsittelyä ja laadunvarmistusta.


title: Wordfast

text: Wordfast Pro 3:ssa on valmiina Project Manager -plugin, joka nopeuttaa projektipäälliköiden työtä. Myös Wordfast Pro 4:ssä on projektipäällikölle tarkoitettuja toimintoja, kuten Quick Tools, joita käytetään muun muassa tiedostojen käsittelyyn ennen varsinaisen kääntämisen aloittamista.


title: Wordfast

text: Wordfast Pro -käännösmuistityökalut tukevat kaikkia Microsoft Wordin tukemia kieliä. Reaaliaikainen transcheck-toiminto auttaa laadunvarmistuksessa tarkistamalla muun muassa oikeinkirjoituksen ja termistön yhtenäisyyden.


title: Wordfast

text:
Ohjelmiston molemmissa versioissa käyttäjä voi luoda ja käyttää rajatonta määrää käännösmuisteja ja sanastoja. Yhteen käännösmuistiin voi tallentaa 1 000 000 käännösyksikköä ja yhteen sanastoon 250 000 hakusanaa. Käännösmuistin voi jakaa Wordfast Serverin kautta.
Wordfastin viimeisimmässä itsenäisessä käännösmuistityökalussa Wordfast Pro 4:ssä on Wordfast 3:n ominaisuuksien lisäksi muun muassa WYSIWYG-editori sekä mahdollisuus yhdistää tiedostoja toisiinsa. Wordfast Pro 3 toimii Windowsilla, Macilla ja Linuxilla ja Wordfast Pro 4 Windowsilla ja Macilla.


title: Wordfast

text: Seuraavat tiedostomuodot ovat yhteensopivia Wordfast Pron kanssa:Wordfast Pro ei tue OpenDocument-tiedostoja.


title: Wordfast

text: Wordfast Pro 4:ää on kritisoitu ohjelman hitaudesta. Ohjelman käynnistyminen kestää kauemmin kuin edeltävien versioiden, ja segmentistä toiseen siirtyminen on hidasta.


title: Wordfast

text: Plus tools on Wordfast Classicin käyttäjille suunniteltu työkalupaketti, johon kuuluu edistyneitä toimintoja, kuten tekstintunnistus ja kohdistaminen.


title: Wordfast

text: VLTM Project -työkalun avulla käyttäjät voivat hyödyntää sisältöä erittäin suuresta julkisesta käännösmuistista tai perustaa yksityisen työryhmän, jonka jäsenet voivat jakaa käännösmuisteja keskenään.


title: Wordfast

text: Wordfast Server (WFS) on turvallinen käännösmuistipalvelin, joka on yhteensopiva Wordfast Classicin, Wordfast Pron ja Wordfast Anywheren kanssa. Palvelimella voi jakaa käännösmuisteja reaaliaikaisesti ympäri maailman.


title: Wordfast

text: WFS tukee TMX- ja Wordfast TM -muotoisia käännösmuisteja. Se voi palvella samanaikaisesti enintään 50 000 käyttäjää ja ylläpitää enintään tuhatta käännösmuistia, joista kukin voi sisältää miljardi käännösyksikköä.


title: Wordfast

text: Wordfastin käännösmuistit ja sanastot ovat yksinkertaisia sarkaineroteltuja tekstitiedostoja, jotka voi avata ja muokata tekstieditorissa. Wordfastin ohjelmilla voi myös tuoda ja viedä TMX-tiedostoja ja siten siirtää käännösmuisteja muiden tunnettujen CAT-työkalujen välillä. Wordfast Pro tukee TBX-tiedostoja, joten myös termistöjä voidaan siirtää sen ja muiden CAT-työkalujen välillä.


title: Wordfast

text: Wordfastin tuotteet tukevat useiden käännösmuistien ja sanastojen luomista. Wordfastin käännösmuisteihin mahtuu miljoona käännösyksikköä ja sanastoihin 250 000 sana-artikkelia kuhunkin.


title: Wordfast

text: Wordfastissa voi käyttää palvelinpohjaisia käännösmuisteja ja noutaa dataa konekäännösohjelmistoista, kuten Google Translatesta ja Microsoft Translatorista.


title: Wordfast

text: Ohjelmistojen käyttöoppaat voi ladata kokonaisuudessaan Wordfastin verkkosivuilta. Wordfast Prolle ja Wordfast Anywherelle on myös verkkotukisivut. Wordfast Wikistä käyttäjät saavat apua alkuun pääsemisessä, vinkkejä ohjelmistojen käytöstä, vastauksia usein kysyttyihin kysymyksiin ja yleistä tietoa ohjelmistoista. Opetusvideoita on saatavilla Wordfastin englanninkielisellä YouTube-kanavalla.


title: Wordfast

text: Wordfast tarjoaa lisenssin ostaneille käyttäjille ilmaista teknistä tukea. Käyttäjät voivat myös hyödyntää ilmaisia vertaistukifoorumeita, joita löytyy useilla eri kielillä.


title: Wordfast

text: Wordfastin käyttäjille on tarjolla myös 19 erikielistä sähköpostilistaa, jotka perustuvat Yahoo Groups! -keskustelualustapalveluun. Ne on tarkoitettu käyttäjien väliseen viestintään  ja ongelmista keskusteluun.


title: Wordfast

text: Wordfast Classicin ja Wordfast Pron voi ostaa erikseen, jolloin lisenssin hinta on 400 euroa per ohjelmisto, tai yhdessä, jolloin lisenssin hinta on 500 euroa. Joissain maissa on voimassa erikoistarjouksia. Tukkualennus pätee kolmen tai useamman lisenssin ostoissa. Kaikki Wordfast-lisenssit sisältävät ostopäivästä lähtien kolmeksi vuodeksi ilmaisen sähköpostituen, ilmaiset päivitykset ohjelmiston uusiin versioihin sekä oikeuden uudelleenlisensoida ohjelmisto sen toiminnan ylläpitämiseksi.


title: Wordfast

text: Kolmen vuoden lisenssiajan jälkeen käyttäjät voivat uusia lisenssin taas kolmeksi vuodeksi 50 prosentin alennuksella uusintahetken normaalista ohjevähittäishinnasta.


title: Wordfast

text: Virallisen Wordfast-koulutuksen suorittaneet käyttäjät saavat henkilökohtaisesta lisenssistä 25 % alennuksen.


title: Wordfast

text: Wordfastin verkkosivuilla on luettelo pätevistä Wordfast-kouluttajista maittain listattuina.


title: Wordfast

text: Suomessa Wordfast-koulutuksia järjestää esimerkiksi Suomen kääntäjien ja tulkkien liitto ry (SKTL). Koulutusten ajankohdista on tietoa SKTL:n verkkosivuilla. Koulutuksia järjestää myös Käännösalan asiantuntijat KAJ ry, jonka verkkosivuilla on niistä tarkempia tietoja.


title: Johann Köler

text: Johann Köler (8. maaliskuuta 1826 – 22. maaliskuuta 1899) oli virolainen taidemaalari ja maansa kansallisen heräämisen merkkihenkilöitä. Köler omistautui muotokuvamaalaukselle, mutta teki myös maisemamaalauksia. Monet hänen tunnetuimmista teoksistaan kuvaavat virolaista maaseutua 1800-luvulla.


title: Johann Köler

text: Johann Köler syntyi maalaisperheen seitsemänneksi lapseksi Ivaskissa, Viljandin maakunnassa. Vanhemmat olivat köyhiä, mutta pojan onnistui kuitenkin päästä koulutielle. Hän opiskeli maalausta Vônnussa ja muutti vuonna 1846 Pietariin, missä työskenteli kauppojen kilpimaalarina. Hänen kykynsä keksittiin ja hän pääsi opiskelemaan piirustusta ja maalaustaidetta Pietarin taideakatemiaan vuonna 1848. Hän valmistui vuonna 1855.


title: Johann Köler

text: Opintojensa jälkeen Köler matkusteli. Hän matkusti vuonna 1857 Berliinin kautta Pariisiin ja kävi vielä uudelleen Saksassa. Sen jälkeen olivat vuorossa Alankomaat ja Belgia. Vuonna 1858 Köler ylitti Alpit vieraillakseen Milanossa, Genovasa, Firenzessä ja Roomassa. Roomassa hän otti yksityisopetusta ja perehtyi akvarellimaalaamiseen. Siellä hän myös teki ensimmäiset luonnokset teokseensa "Kristus ristillä".


title: Johann Köler

text:
Vuonna 1861 Köler vastasi myöntävästi Pietarin taideakatemian kutsuun ja palasi kaupunkiin. Vuodet 1862–1874 hän oli tsaari Aleksanteri II:n tyttären, Maria Aleksandrovna Romanovan yksityisopettajana. Hän luennoi taideakatemiassa vuosina 1869–1870. Vuodet 1886–1889 hän työskenteli Wienissä, Nizzassa ja Pariisissa.
Viron kansallisen heräämisen vuodet osuivat samaan kohtaan Kölerin uran huipun kanssa. Hän toi virolaisuuden asiaa esille myös tsaarin hovissa, missä työskenteli yksityisopettajana. Journalisti Carl Robert Jakobson, joka kampanjoi virolaisten itsehallinnon puolesta oli Kölerin ystävä. Vuosina 1891–1893 Köler oli "Eesti Kirjameeste Seltsin" puheenjohtaja.


title: Valdosaurus

text: Valdosaurus oli varhaisliitukaudella 142–121 miljoonaa vuotta sitten elänyt kasvinsyöjädinosaurus. Sen fossiileita on löydetty Englannista. Fossiileita on löydetty myös Romaniasta ja Nigeristä, mutta joitakin niistä on myöhemmin luokiteltu muiden dinosaurusten fossiileiksi. "Valdosauruksen" arvioitu maksimipituus on kolme metriä ja paino 60 kilogrammaa.


title: Valdosaurus

text: Ensimmäiset "Valdosauruksen" jäänteet, kaksi reisiluuta, löydettiin Wightsaarelta vuonna 1868. Niitä pidettiin aluksi nuoren "Iguanodonin" jäänteinä. Vuonna 1869 Thomas Henry Huxley nimesi jäänteet "Hypsilophodonin" jäänteiksi. Yli sadan vuoden kuluttua, vuonna 1975 Peter Galton nimesi dinosauruksen "Dryosaurukseksi" ja lajin "Dryosaurus canaliculatukseksi". Kaksi vuotta myöhemmin dinosaurus sai nykyisen nimensä, kun Galton vaihtoi nimeksi "Valdosaurus".


title: Valdosaurus

text: Tämän jälkeen "Valdosauruksen" jäänteitä on löytynyt muualta maailmasta, mukaan lukien Nigeristä löytyneet "Valdosauruksen" luut, joiden mukaan dinosaurukselle nimettiin uusi laji, "Valdosaurus nigeriensis" vuonna 1982. Galton vaihtoi nimeksi "Elrhazosaurus", ja totesi että Englannin ulkopuolelta löydetyt "Valdosauruksen" jäänteet eivät kuulu "Valdosaurukselle". Nykyisin "Valdosaurus" tunnetaan usean yksilön jäänteistä.


title: On Suurten Muinaisten aika

text: On Suurten Muinaisten aika on Juri Nummelinin toimittama kauhuantologia. Vuoden 2012 presidentinvaalien alla julkaistu kokoelma yhdistelee kauhu- ja vaalikirjallisuutta, ja sen tarinat pyrkivät sitomaan Paavo Väyrysen poliittista uraa H. P. Lovecraftin luomaan Cthulhu-mytologiaan. Ne sijoittuvat vaihtoehtoiseen todellisuuteen, jossa Väyrysen ura on Suurina muinaisina tunnettujen pahojen jumalolentojen kanssa solmitun salaliiton ansiota. Kirjan nimi on viittaus Väyrysen omiin teoksiin "On totuuden aika" sekä "On muutoksen aika".


title: On Suurten Muinaisten aika

text: Teos sai alkunsa joulukuussa 2011 käydystä kapakkakeskustelusta. Juri Nummelin innostui ideasta ja esitteli sen Turbatorin Harri Kumpulaiselle, joka lupautui kustantamaan kirjan ”päästäkseen vittuilemaan”. Kuvittaja Ossi Hiekkala suostui tekemään kansitaiteen alennettuun hintaan, koska piti ajatusta ”sopivan älyttömänä”. Kirjan tekstit valmistuivat kahdessa viikossa. Vesa Kataiston ”Presidentti Väyrysen puhe Ikaalisten pato- ja matologisen tiedeinstituutin avajaisissa marraskuussa 2019” oli kirjoitettu jo aiemmin, mutta hän muokkasi sitä kokoelmaa varten vaihtaen teeman Pohjois-Koreasta Cthulhu-mytologiaan. Koko teos oli valmis julkaistavaksi alle kolmessa viikossa, mutta joulupyhien vuoksi julkaisu lykkääntyi vuoden 2012 puolelle.


title: On Suurten Muinaisten aika

text: Kirjaa painettiin vain 150 kappaletta. Peltonen ja Nummelin luovuttivat yhden kappaleen henkilökohtaisesti Väyryselle. Paikalla oli myös Metro-lehden toimittaja, jolle Väyrynen kommentoi olevansa ylpeä, että hänen ”vaatimaton persoonansa on näin hienon kirjan aiheena”. Tiettävästi Väyrynen kertoi myöhemmin, että oli kyllä lukenut kirjan muttei ymmärtänyt siitä mitään.


title: On Suurten Muinaisten aika

text: Väyrysen asetettua ehdolle vuoden 2018 presidentinvaaleissa Kustantamo Helmivyö julkaisi teoksen uudelleen, sisältäen kaksi uutta novellia ja loppusanat."Elitistin" Jarkko Lehtolan mukaan "On Suurten Muinaisten aika" on ”aitoa suomalaista esoteerista kirjallisuutta”. Se kuitenkin kärsii nopeasta kirjoitusaikataulusta, minkä seurauksena tekstit eivät ole kovin hiottuja. Lehtola arvioi teoksen pysyvän tästä huolimatta ajankohtaisena, koska ”tulee aina uusia vaaleja, joissa Paavo Väyrynen on ehdokkaana”. Hän antaa teokselle kolme tähteä viidestä.


title: On Suurten Muinaisten aika

text: "Voiman" arviossa Jari Tamminen sanoo, että "On Suurten Muinaisten ajan" ”okkultistis-mystillis-poliittinen kieli nivoo osuvasti päivänpolitiikan kauhukirjallisuuteen”. Hän kuitenkin toteaa, että ”kirja tuskin täysin aukeaa lukijalle, joka ei ole edes pintapuolisesti tutustunut Lovecraftin tuotantoon”.


title: Dead by Daylight

text: Dead by Daylight on monelle pelaajalle tarkoitettu selviytymis- ja kauhupeli, jonka on kehittänyt Behaviour Digital Inc. ja julkaissut Starbreeze Studios. Peli julkaistiin 14. kesäkuuta 2016 Windowsille ja myöhemmin Xbox Onelle sekä PlayStation 4:lle. Peli on saatavilla Steam-palvelusta.


title: Dead by Daylight

text: Pelissä on neljä selviytyjää, jotka pelaavat yhtä tappajaa vastaan. Tappajan tehtävä on tappaa kaikki selviytyjät ja selviytyjien tehtävä on käynnistää kaikki generaattorit ja päästä pakoon hengissä. Selviytyjät voivat pelastaa ystäviään, jos tappaja on saanut heidät kiinni.


title: Dead by Daylight

text: Pelissä on viisitoista eri selviytyjää (yksi hahmo puuttuu Ps4 ja Xbox one konsoleilta), joista pelaaja voi valita haluamansa. Selviytyjä pelaa kolmannesta persoonasta, jotta näkisi ympärilleen hyvin.


title: Dead by Daylight

text: Pelissä on eri tappajia, joilla kaikilla on erilaisia kykyjä. Pelissä on neljätoista eri tappajaa. 6 näistä ovat ilmaisia, ja loput ovat DLC-hahmoja. Tappaja pelaa ensimmäisestä persoonasta, koska hänen täytyy keskittyä ottamaan kiinni ja tappamaan selviytyjiä. Jokaisella tappajalla on oma kyky joka voi auttaa jahdissa tai pelityylissä. Esim. Trapper-hahmolla on karhunrautoja jotka voivat jumittaa selviytyjiä ja Hillbilly-hahmolla on moottorisaha joka voi kaataa selviytyjän yhdellä iskulla. Tappajan täytyy normaalisti lyödä selviytyjää kahdesti, jolloin tämä kaatuu ja alkaa vuotaa kuiviin. Tappaja voi silloin kantaa selviytyjän lihakoukulle, johon selviytyjä ripustetaan kuolemaa odottamaan.


title: Kolmetoista syytä (televisiosarja)

text: Kolmetoista syytä () on yhdysvaltalainen televisiosarja, jonka on luonut Brian Yorkey. Se perustuu Jay Asherin samannimiseen romaaniin vuodelta 2007. Sarjan ensimmäinen kausi julkaistiin Netflixissä 31. maaliskuuta 2017. "Kolmetoista syytä" kertoo ystävänsä itsemurhasta toipuvasta lukiolaispojasta, joka saa laatikollisen äänikasetteja liittyen ystävänsä kuolemaan. "Kolmetoista syytä" sai positiivisen vastaanoton niin kriitikoilta kuin myös katsojilta, jotka kehuivat sarjan tapaa kuvata aihetta sekä sarjan henkilöitä.


title: Kolmetoista syytä (televisiosarja)

text: Alun perin romaanista oli tarkoitus tehdä elokuva, jonka olisi tuottanut Universal Studios ja jonka pääosaa olisi esittänyt Selena Gomez. Netflix kuitenkin hankki kirjan oikeudet vuonna 2015 ja siirsi idean televisiosarjaksi. Gomez toimi vastaavana tuottajana.


title: Kolmetoista syytä (televisiosarja)

text: Sarjan toinen tuotantokausi julkaistiin Netflixissä 18. toukokuuta 2018.


title: Kolmetoista syytä (televisiosarja)

text: Sarjassa seurataan lukiolaispoika Clay Jenseniä (Dylan Minnette), joka koulusta kotiin palatessaan löytää kuistiltaan mystisen laatikon, jossa on hänen nimensä. Laatikon sisältä hän löytää äänikasetteja, jotka on äänittänyt hänen edesmennyt koulukaverinsa ja ihastuksensa Hannah Baker (Katherine Langford). Hannah oli riistänyt oman henkensä kaksi viikkoa ennen kuin Clay saa kasetit itselleen. Kaseteilla Hannah kertoo kolmetoista syytä miksi hän riisti oman henkensä.


title: Merzifon

text: Merzifon on kaupunki ja piirikunta Amasyan maakunnassa Anatolian pohjoisosassa Turkissa.


title: Merzifon

text: Kaupungin nimi on nykyturkiksi Merzifon. Nimestä on käytetty aiemmin erilaisia muotoja, kuten esim. Merzifūn, Mārsiwān ja Mersiwan. Tutkija Özhan Öztürkin mukaan kaupungin nimi juontuu rajaa tarkoittavan persiankielisen sanan "Mers" ja armeniankielisen kaupunkia tarkoittavan sanan "van" muodostamasta yhdyssanasta, joka tarkoittaisi rajakaupunkia.


title: Merzifon

text: Alueella tehtyjen hautalöytöjen mukaan Merzifonin alueen varhaisin asutus sijoittuu 5000-luvulle eaa. Sitä pidetään Vezirköprün ohella mahdollisena sijaintipaikkana muinaiselle Phazemonin kaupungille, joskin esimerkiksi arkeologian professori Deniz Burcu Erciyasin mukaan Vezirköprü vaihtoehdoista todennäköisempi.


title: Merzifon

text: Turkkilaisten saavuttua alue siirtyi Danishmendien dynastian haltuun eikä Bysantti saanut vallattua sitä koskaan takaisin. 1300-luvun lopulla Osmanien valtakunnan sulttaani Bayezid I valtasi alueen ja liitti sen valtakuntaansa. Osmanien aikana kaupunki oli tunnettu kulttuurista ja sivistyneistöstään, ja se toimi kirjanoppineiden ja kirjailijoiden kohtauspaikkana. Se oli myös kahden 1600-luvun suurvisiirin, Kara Mustafa paššan ja Hacı Ali paššan syntymäpaikka. Molempien visiirien nimien eteen liitettiin lisänimi "Merzifonlu", merzifonilainen. Vaurastuttuaan erityisesti Kara Mustafa pašša tuki kaupungin infrastuktuuria ja kehittämistä useiden rakennusprojektien muodossa. Hänen perustamansa waqf rakensi Merzifoniin muun muassa koulun, moskeijan ja puhtaan veden lähteen. Kaupungissa oli myös useampia derviššien "tekke"jä, luostareita. 1800-luvulta 1930-luvulle siellä sijaitsi yhdysvaltalainen protestanttien lähetyssaarnaajien keskus. Kaupungin armenialaisvähemmistö kärsi suuria menetyksiä armenialaisten kansanmurhan yhteydessä ensimmäisen maailmansodan aikana.


title: Merzifon

text: Nykyaikana Merzifon on tyypillinen suurehko, mutta hiljainen anatolialaiskaupunki. Se toimii palvelukeskuksena kaupungilaisten lisäksi Merzifonin piirikunnan asukkaille, ja kaupungissa on useita sairaaloita ja kouluja sekä oikeusistuin, mutta kulttuurillisesti se ei ole kovin kiinnostava. Kaupungin läheisyydessä sijaitsee Turkin ilmavoimien Amasyan Merzifonin lentotukikohta, jota käyttävät myös matkustajalentoyhtiöt Turkish Airlines ja Pegasus Airlines.


title: Iranin armenialaiset

text: Iranin armenialaiset ovat Iranissa asuvia armenialaisia. Armenialaiset ovat Iranin suurin kristitty vähemmistö ja heitä on eri arvioiden mukaan 150 000 – 200 000. Armenialaisten valtaosan juuret juontuvat Persian Safavidien valtakauden aikaisiin pakkosiirtoihin Armeniasta nykyisen Iranin alueelle ja heitä asuu pääasiassa Teheranin ja Esfahanin kaupungeissa ja niiden ympäristössä.


title: Iranin armenialaiset

text: Armenialaisten ja Persian väliset suhteet periytyvät jo Persian zarahustralaiselta ajalta ja esimerkiksi armenialaisessa kristinuskossa on edelleen käytössä joitakin zarahustralaisuudesta johdettuja termejä. Itse Armenian alue oli osa Persian valtakuntaa lähes kahdentoista vuosisadan ajan. Nykyisen Iranin alueella on asunut armenialaisia jo pitkään, mutta nykyisen armenialaisen vähemmistön pääosa juontaa juurensa Safavidien valtakaudella 1600-luvun alkupuolella alkuperäisiltä alueiltaan Iraniin pakkosiirretyistä armenialaisista Abbas I:n valtakaudella. Armenialaisten pakkosiirtojen tarkoituksena oli suojella Persian raja-alueita Osmanien valtakuntaa vastaan ja maan silloisen pääkaupunki Esfahanin nykyaikaistaminen. Varhaisella armenialaisyhteisöllä Persiassa oli sisäinen autonomia ja valtio hoiti suhteitaan yhteisöön kirkon patriarkkojen kautta. Toisaalta armenialaisia myös verotettiin kristittyinä muuta väestöä ankarammin ja heitä myös pakkokäännytettiin ajoittain islamin uskoon. Armenialaista tuli menestyneitä kauppiaita etenkin silkkikaupan saralla. Qajar-dynastian valtakaudella armenialaisia lähetettiin myös diplomaatteina Eurooppaan.


title: Iranin armenialaiset

text: Reza Pahlavin valtaannousu 1900-luvulla merkitsi hankaluuksia armenialaisille. Armenialaiset säilyttivät uskonnollisen ja kulttuurillisen autonomiansa, mutta esimerkiksi armenialaiset koulut suljettiin vuosina 1938–39. Vielä 1930-luvulla monilla kylillä Iranin Azerbaidžanissa oli armenialaistaustaiset nimet, mutta ne persialaistettiin 1930-luvun aikana. Tämä politiikka liittyi Reza Pahlavin yrityksiin vahvistaa keskushallinnon valtaa ja kristityt nähtiin ulkovaltojen vaikutuksen välineenä Persiassa. Mohammad Reza Pahlavi noustua valtaan armenialaiset saivat kuitenkin menetettyjä oikeuksiaan takaisin. Ennen Iranin vallankumousta maassa asui arviolta 300 000 armenialaista, mutta suuri osa heistä muutti Armeniaan vallankumouksen jälkeen. Nykyisin armenialaisia on Iranissa 150 000-200 000. Armenialaisille on varattu kaksi paikkaa Iranin parlamentissa, joista toinen kuuluu pohjoiselle yhteisölle Teheranissa ja toinen eteläiselle Esfahanissa.


title: Iranin armenialaiset

text: Armenialaiset ovat Iranin suurin kristitty vähemmistö ja todennäköisesti myös suurin muuta, kuin islamia harjoittava vähemmistö ylipäätänsä. Suuri valtaosa heistä kuuluu apostoliseen kirkkoon, jolla on arkkihiippakunnat Teheranissa, Esfahanissa ja Tabrizissa. Pienempi osa kuuluu katolilaiseen ja protestanttisiin kirkkoihin. Suurin osa heistä asuu kaupungeissa, mutta myös kylissä Arakin ja Hamadanin välillä. Armenialaisilla on omia kulttuurillisia järjestöjään ja armenialaista julkaisutoimintaa, kuten sanomalehtiä.


title: Kirjanpainajat

text: Kirjanpainajat ("Ips") on kärsäkkäiden heimoon kuuluva hyönteissuku. Kirjanpainajat ovat tummia noin puolen senttimetrin mittaisia kaarnakuoriaisia. Kirjanpainajat ovat taloudellisesti merkittävin kuusta vioittava tuholaissuku ja varsinainen kirjanpainaja on suvun lajeista vahingollisin. Tehokkaimpia tapoja torjua kirjanpainajatuhoja ovat oikein ajoitetut hakkuut ja pikaiset puiden kuljetukset pois metsästä. Sukuun kuuluu maailmanlaajuisesti yli 200 lajia.


title: Santiponce

text: Santiponce on kunta Sevillan maakunnassa Andalusiassa Espanjassa. Maakunnan pääkaupunkiin Sevillaan on matkaa noin seitsemän kilometriä.


title: Santiponce

text: Itálica oli ensimmäinen roomalaisten Espanjaan perustama kaupunki (perustettu 206 eaa.). Rooman keisarit Trajanus ja Hadrianus syntyivät Itálicassa. Itálicassa sijaitsee yksi suurimmista roomalaisten amfiteattereista, jossa oli paikkoja noin 20 000 katsojalle. Itálican rauniot sijaitsevat Santiponcessa.


title: Santiponce

text: "Monasterio de San Isidoro del Campo" on Alonso Pérez de Guzmánin (Guzmán El Bueno) vuonna 1301 perustama luostari, joka koostuu kahdesta goottilaisesta kirkosta ja kahdesta luostarista, jotka edustavat mudéjar-tyylisuuntaa.


title: Puolan naisten jääkiekkomaajoukkue

text: Puolan naisten jääkiekkomaajoukkue edustaa Puolaa jääkiekon naisten kansainvälisissä otteluissa. Joukkue toimii Puolan jääkiekkoliiton alaisuudessa ja sitä valmentaa Grzegorz Klich.


title: Puolan naisten jääkiekkomaajoukkue

text: Puolassa on noin 360 naisjääkiekkoilijaa.


title: Junes Lokka

text: Junes Lokka (s. 14. tammikuuta 1979 Marokko) on suomalainen maahanmuuttokriittinen kansalaisaktivisti ja kaupunginvaltuutettu Oulussa vuodesta 2017 lähtien. Hänen sometoimintansa keskittyy videolähetyksiin (Vihapuhe FM, Monokulttuuri FM, Junes Lokka) YouTubessa. Lokka on opiskellut tietojenkäsittelytieteitä. Lokka listaa äidinkielekseen suomen lisäksi ranskan.


title: Junes Lokka

text: Lokka on ollut Muutos 2011 -puolueen ehdokkaana kunnallisvaaleissa 2012, europarlamenttivaaleissa 2014 ja eduskuntavaaleissa 2015. Hän on ilmoittanut asettuvansa ehdokkaaksi myös eduskuntavaaleissa 2019 ja europarlamenttivaaleissa 2019.


title: Junes Lokka

text: Lokka sai julkisuutta vuonna 2013, kun hän käytti Ylen toimittajasta alatyylistä nimitystä. Lokka oli julkaissut videopalvelu YouTubessa puhelinkeskustelun otsikolla ”Ylen joku huora soitti 2.11.” Lokka oli vaatinut oikaisua Ylen Islam-iltaa koskevan keskustelun koosteeseen, jossa hänet oli tituleerattu bloggariksi. Hän olisi halunnut esiintyä eurovaaliehdokkaana. Lokka kertoi laittaneensa videon nettiin osoittaakseen Ylen suhtautuvan epätasa-arvoisesti puolueisiin.


title: Junes Lokka

text: Tammikuussa 2016 Lokka oli järjestämässä Rajat ovat rakkautta -tapahtumaa, jossa erilaisia maahanmuuttokriittisiä puheenvuoroja seurasi toista sataa henkeä.


title: Junes Lokka

text: Maaliskuussa 2016 Lokka julkaisi tekstitettynä turvapaikanhakijan tekemän videon, jossa mies vihjailee, että turvapaikan saa, kun keksii hyvän tarinan. Video herätti keskustelua sosiaalisessa mediassa.


title: Junes Lokka

text: Lokakuussa 2016 Lokka kuvasi Oulun suurta huomiota saaneen insestioikeudenkäynnin ja julkisti luvatta tekemänsä tallenteet netissä. Videoilla ei näkynyt oikeussalin tapahtumia, mutta keskustelut ovat tallenteilla kuultavissa. Lokka perusteli toimineensa sananvapauden, oikeudenkäytön avoimuuden ja kansalaisten yhdenvertaisuuden puolesta.


title: Junes Lokka

text: Vuoden 2017 kuntavaaleissa Lokka valittiin Oulun kaupunginvaltuustoon Aito suomalainen yhteislista (ASYL) -yhteislistalta. Jo ennen varsinaisen valtuustokauden alkua Lokka ja hänen edustamansa yhteislista suljettiin ulos puolueiden ryhmäneuvotteluista huonon käytöksen ja sopimattoman kielenkäytön vuoksi. Keskustaa edustavan kaupunginvaltuutetun mukaan Lokka oli solvannut muita valtuutettuja loukkaavilla nimityksillä.